
Biserica „Adormirea Maicii 
Domnului” - Mavrodolu/ Str. 
Teiuleanu 20/ 1818, ref. 
1890 

Ctitorie a marelui căminar 
loan Mavrodulu (1769-1832), de 
origine elenă, eterist. Ridicată 
pe locul unei biserici mai vechi, 
ctitorită de negustorul Ene în 
1752, ce a înlocuit la rândul ei 
un lăcaș din 1689. Din 1846 a 
funcționat în incinta bisericii o 
școală parohială în limba 
română. 

Personalităţi în spaţiul cultural și politic 
piteștean 


judecător dr. Marius ANDREESCU 


Abstract: The individuality of a city is also built by the personalities who in the course of history have 
linked their names to their respective places, and through their activity and creation, have contributed to the 
ennobling of the place and made possible the permanence through time and space of the city. In the present 
study we evoke some of the personalities who, through their cultural or political creation, have permanently 
marked the existence of Pitesti city and its permanence within Romanian spirituality, but also on 
international level. Our attempt is a modest contribution in highlighting the people, more or less recognized 
as public figures, but who through their lives, through their moral or intellectual qualities or their creation, 
have contributed and contribute still to the building and consecration of Pitesti municipality as an important 


cultural and spiritual center of the country. 


Key words: culture and civilisation, spirituality, Pitești, cultural, political and juridical creation, morality 


Cultură şi personalităţi 


culturale în spaţiu românesc 

Filosoful Constantin Noica, referindu-se la 
cultura română, spunea pe bună dreptate în 
limbajul său atât de expresiv, în contextul filosofiei 
fiinţei şi a devenirii întru fiinţă că a stat sub semnul 
„era să fie” sau şi mai concludent „n-a fost să fie”. 
Astfel spus, cultura ca sistem şi spiritualitatea 
ontologică în spaţiul românesc a reprezentat de-a 
lungul vremii mai mult o posibilitate decât o 
realitate şi prin urmare la acest nivel se poate vorbi 
mai mult de poporul român la nivelul elitelor sale ca 
şi beneficiari, respectiv consumatori de fapte 
culturale, decât de creatori. Noica afirma pe bună 
dreptate: „până acum cel puţin — noi nu am avut 
decât destine culturale mari (intraductibile ca atare) 
nu şi opere (....) de la Cantemir până la Mircea 
Eliade, nu operele conving (primul a interesat 
Apusul doar prin golul umplut în cunoaşterea 
Imperiului Otoman şi prin  „Descriptio”). 
Caracteristic e cazul Haşdeu, care nu lasă nimic 
decât totul; sau este Iorga, din care nicio operă cu 
cucereşte, doar fluxul creator e extraordinar”. În 
contextul amintit se poate afirma că în decursul 
istoriei poporului român, în plan cultural principala 
dihotomie este aceea între „eternul” simţirii 
româneşti şi al sentimentului românesc al fiinţei 
regăsit cu predilecție în cuvintele limbii române, dar 
şi în creaţia populară, iar pe de altă parte „istoricul” 
altfel spus, formele spirituale, abstracte, de natură 
ştiinţifică sau filosofică în care să se regăsească fapte 
ale culturii şi care prin aceasta să aibă caracterul de 
universalitate. Cultura în dimensiunea sa existenţial 
ontologică şi nu numai a încercărilor prin fapte 

culturale trebuie să aibă dimensiunea universalităţii 
sau cel puţin posibilitatea de a accede la un astfel de 
criteriu. De altfel, afirmaţia lui Aristotel potrivit 
căreia „numai individualul există, dar poate fi 
cunoscut numai generalul” este pe deplin valabilă şi 
în domeniul existentului cultural. Este evident că 
orice cultură există în primul rând prin faptele 
individuale ale manifestărilor culturale, dar pentru 
ca acestea să se transforme într-un sistem cultural 
trebuie să aibă valența universalului, inclusiv prin 
formele propuse de generalizările ştiinţelor, a 
tehnicii, a artei şi nu în ultimul rând a filosofiei. 

În spaţiul românesc cultura ca „era să fie” a rămas 
la nivelul existenţei individuale, adică a 
personalităţilor culturale, fără a avea deschiderea, 
respectiv posibilitatea universalului, aşa cum s-a 
întâmplat şi se întâmplă cu marile culturi ale lumii. 
O astfel de constatare nu are prin ea însăşi un aspect 
minimalizator la adresa creaţiei culturale şi 
spirituale româneşti şi cu atât mai puţin unul 
denigrator. Se întâmplă în acest spaţiu mioritic ca 
fiinţa culturală să fie pe deplin prezentă, chiar dacă 
rămâne ancorată fie în sensibilul individual al limbii 
române, fie în creaţiile unor mari oameni ai culturii 
române, care tocmai prin individualitatea lor au 
generat permanenţa şi au putut defini un întreg 
spaţiu geografic ca fiind şi unul cultural, deşi nu 
neapărat regăsit în universalitatea culturii umane. 
Într-un fel sau altul această constatare este valabilă 
şi pentru marile culturi europene, care înainte de a 
se manifesta prin dimensiunea spirituală şi în plan 
universal, există la nivelul unor individualităţi care 
şi-au pus amprenta asupra unei întregi epoci. 
Spaţiul şi obiectul acestui studiu nu ne permit o 
dezvoltare mai amplă a acestei idei, dar trebuie să 

amintim că în Anglia „omul exemplar” al culturii a 
fost şi rămâne Shakespeare sau în Germania 
Goethe. Pornind de la constatările unor celebri 
gânditori români şi ne referim în mod deosebit la 
Nae Ionescu, Mircea Vulcănescu, Marin Voiculescu 
sau Constantin Noica, „oamenii exemplari”ai 
culturii române au fost şi rămân Eminescu („omul 
deplin al culturii româneşti, cum spunea Noica”) şi 
Brâncuşi. 

O întrebare legitimă este aceea referitoare la dacă 
este posibilă o creaţie (în sens cultural) în sfera 
juridicului. Cu regretul că spaţiul nu ne permite o 
analiză mai amplă asupra acestei interesate 
probleme, precizăm de la început că elaborarea 
statală a unei norme juridice nu este o creaţie 
culturală, atâta timp cât nu are clar exprimată şi 
valența spirituală şi de ce nu, sensibilă. De aceea, tot 
mai mult se vorbeşte în prezent de „norme tehnice”, 
lipsite de pretenţia oricărei valori morale, însă cu 
destinaţia de a defini ordinea specifică stării juridice 
a omului. Există totuşi creaţie juridică şi implicit 
cultură juridică? Răspundem afirmativ la o astfel de 
întrebare şi fără a mai dezvolta subiectul identificăm 
următoarele modalităţi de exprimare a juridicului, 
care prin esenţa lor pot fi şi chiar cuprind uneori 
fapte de cultură şi spiritualitate juridică: filosofia 
dreptului, teoria generală a dreptului, jurisprudenţa 
şi retorica juridică. 

Păstrând ca argumente aceste idei, dorim în cele 
ce urmează să ne referim, luând ca punct de reper 
spaţiul cultural şi politic piteştean, considerat de 
mulţi autori ca fiind acultural, dominat de 
cotidianul negustoresc al vremurilor trecute sau 
prezente, la cinci personalităţi politice şi culturale, 
care prin opera lor (în universul culturii opera este 
mai importantă decât persoana), au ridicat Piteştiul 
de la o existenţă anonimă şi cu preponderență într- 
un cotidian repetativ şi monoton cu inflexiuni 
economice şi administrative, la una culturală, din 
nefericire mult prea puţin înţeleasă şi valorificată de 
contemporani. Ne referim la Constantin Şerban 
Basarab, Armand Călinescu, Istrate Micescu, Ion 
I.C. Brătianu şi Liviu Rebreanu. Originalitatea 
demersului nostru cultural constă în a alătura în 
planul diaconiei specifice istoriei personalităţi 
diferite ca formaţie şi contribuţie în ale culturii, în 
arta dreptului sau în cea a politicii, dorind a 
sublinia în acest fel permanenţa şi continuitatea 
existenţei întru ale spiritului pe aceste meleaguri 

Un om credincios. Constantin Şerban 
Basarab, fiul lui Radu Vodă Şerban, a avut o 
domnie scurtă (1654 — 1658) şi, ca mulţi dintre 
voievozii români, a fost implicat în conflictele 
politice ale timpului, dar şi preocupat de aspectele 

spirituale şi culturale, cu deosebire cele ale credinţei 
ortodoxe. Prin aceasta, voievodul Constantin 2erban 
se înscrie în galeria domnitorilor români a căror 
activitate a avut ca scop menţinerea identităţii de 
neam, cultură şi credinţă a poporului român. Cu 
toate că voievodul a fost ocupat destul de mult cu 
luptele contra oastei Seimenilor răsculați şi a 
conflictelor politice cu principele Ardealului, 
Rakoczi, a găsit timp să contribuie ca un bun creştin 
la spiritualitatea ortodoxă, construind biserica unde 
astăzi este Sfânta Mitropolie a Bucureştilor şi 
reşedinţa Patriarhiei Române, iar în oraşul Piteşti 
Biserica cu hramul „Sfântul Gheorghe”. Tradiţia 
spune că voievodul Constantin Şerban, străbătând 
Piteştiul călare pe calul său, a fost în mare primejdie 
să se scufunde în mlaştinile formate de scurgerea 
apelor de pe dealurile din preajma locului. 
Voievodul a scăpat cu viaţă şi, drept mulţumire, a 
ridicat biserica şi a întărit de jur împrejur locul cu 
nisip şi piatră. Astfel, în anul 1656 este sfinţit acest 
lăcaş de cult şi i se conferă hramul „Sfântul 
Gheorghe”. Voievodul Constantin Şerban, aşa cum 
arată cronicarul anonim, era un om foarte 
inteligent, cu o cultură vastă şi ştiutor al multor 
limbi străine. A fost preocupat, după întărirea 
domniei, de a realiza liniştea în spaţiu intern, de a 
stinge conflictele existente şi de a face dreptate celor 
care aveau nevoie de ajutor. Cronicarul anonim 
afirmă că „judecăţi drepte făcea şi milă din destul, 
pre nimeni nu obidia, ci blândeţe şi cu cuvinte dulci 
pre toţi îi mângâia şi ... a făcut mănăstiri şi biserici 
cu Doamna Bălaşa şi alte multe bunătăţi şi odoare 
scumpe au făcut...”. 

Pentru a sublinia importanta contribuţie a 
domnitorului la spiritualitatea creştin-ortodoxă prin 
care se va afirma de-a lungul veacului şi oraşul 
Piteşti, este relevantă pisania bisericii care s-a 
păstrat: „Cu vrerea Tatălui şi cu ajutorul Fiului şi cu 
sporul Sfântului Duh, îndemnatu-m-amu şi eu cel ce 
sunt dintr-un Domnul meu bun şi creştin, Doamna 
mea Bălaşa, miluindu-mă Bunul Dumnezeu cu 
cinstea scaunului părintelui meu, răposatul creştin 
Șerban Voievod, fiind eu, Domn Tării Româneşti. 
Aducându-mi aminte şi văzând că toate cele lumeşti 
sunt trecătoare, nevoitu-m-am a ridica această 
sfântă biserică din temelie şi până în sfârşitu, în 
hramul mucenicului şi lauda marelui Gheorghe, să 
ne fie aici întru ajutoru, în celălalt veac să ne fie 
nouă şi părinţilor noştri spre pomenire în veci şi s-a 
săvârşit această sfântă biserică în leatul cel mare 
7164 mai 13, iar în leatul de la Cristos 1656”. Nu ne 
permite spaţiul să evocăm măreţia spirituală a 
acestui sfânt lăcaş de cult, dar este important a 
preciza că Piteştiul ieşise din faza de sat la sfârşitul 

sec. al XV-lea şi se dezvolta ca un târg medieval. 
Evoluţia sa a fost lentă şi de lungă durată. Fapta 
voievodului Şerban, prin edificarea Bisericii 
„Sfântul Gheorghe” a ridicat la rangul de oraş 
domnesc târgul Piteştiului. În acest sens stau 
mărturie documentele istoriei din secolele XVII — 
XIX, care amintesc despre rolul şi importanţa 
bisericii nu numai din punct de vedere al vieţii 
creştine, dar şi pentru viaţa socială, politică şi 
istorică a Piteştiului. Cu titlu de exemplu, amintim 
descrierea pe care mitropolitul Neofit, în anul 1746, 
o face acestei biserici, considerând că este un 
adevărat monument istoric, prin care acest loc al 
Piteştiului se ridică în văzul orăşenilor şi al ţării. La 
fel, domnitorii Ţării Româneşti o consideră o 
biserică domnească, iar slujitorilor acestui sfânt 
lăcaş de cult li se acordă diferite scutiri şi privilegii. 

Din informaţiile istorice existente rezultă că 
Biserica „Sfântul Gheorghe”, la început, nu ar fi avut 
o zugrăveală interioară, ci numai icoane atârnate pe 
pereţi. Alternanţa cărămizii cu piatră dă exteriorului 
impresia vechilor lăcaşuri munteneşti din veacul al 
XV-lea şi al XVI-lea. Este construită în formă de 
treflă şi are în plus măreţia, adică o proporţie 
neobişnuită pentru vremurile în care a fost ridicată. 
Biserica „Sfântul Gheorghe” păstrează astăzi 
construcţia iniţială, din trei părţi distincte: altarul 
cu naosul are forma originală, iar pronaosul şi 
pridvorul par a fi adăugate ulterior. Părţile 
componente ale lăcaşului de cult se remarcă nu 
numai prin ornamentaţia exterioară, în mod 
deosebit arcade şi brâuri, dar în special prin 
construcţia de ansamblu, adică măreţia dată de 
proporţia evidentă a monumentului. De-a lungul 
timpului, Biserica „Sfântul Gheorghe” a trecut prin 
multe încercări şi transformări arhitectonice 
contrare construcţiei iniţiale. A rezistat chiar şi 
comunismului ateu şi a rămas ca mărturie peste 
veacuri a credinţei tari şi statornice a locuitorilor 
Piteştiului şi un reper permanent de spiritualitate 
ortodoxă în acest spaţiu geografic. Constantin 
Şerban Basarab, la fel ca şi antecesorul său, Neagoe 
Basarab de la Curtea de Argeş, care acum 500 de 
ani, sfinţea catedrala din acest oraş — capitală a Ţării 
Româneşti, a luptat prin mijloace spirituale 
specifice credinţei ortodoxe la păstrarea identităţii 
spirituale de limbă şi de cultură a românilor în acest 
spaţiu geografic şi istoric şi, aşa cum istoria a 
demonstrat, victoria a fost mult mai importantă şi 
statornică decât cele obţinute în luptele armate. De 
aceea, Constantin Şerban Basarab este o 
personalitate a oraşului Piteşti, iar fapta sa a sfinţit 
aceste locuri, adeverindu-se în acest fel vorba 
românească „omul sfinţeşte locul”. 

Un om de stat: 


lon I.C. Brătianu 


Identificarea unui spaţiu geografic, cum este o 
localitate, se poate realiza în mai multe feluri: prin 
coordonate spaţiale, caracteristici demografice, 
economice, culturale, etc. Spre deosebire, 
individualitatea în timpul şi spaţiul istoric al unui 
popor, pe care o poartă cu sine, un sat, un oraş sau 
o regiune este determinată de personalităţi care s-au 
născut, au trăit sau au creat în strânsă legătură cu 





acel loc, care astfel devine din simplă locaţie 
geografică un spaţiu de permanenţă al culturii şi 
civilizaţiei. Incontestabil, municipiul Piteşti este un 
astfel de spaţiu cultural, generator de civilizaţie, ce 
poate fi individualizat prin marile personalităţi care 
în decursul timpului şi-au pus amprenta asupra 
acestor locuri. Vila Florica, situată la câţiva km de 
Piteşti, este un reper în spaţiul geografic al 
municipiului Piteşti încărcat de emblema 
personalităţii covârşitoare în planul vieţii politice, 
sociale şi culturale a familiei Brătienilor. Ion I.C. 
Brătianu este fără îndoială personalitatea cea mai 
pregnantă din această prestigioasă familie 
piteşteană, considerat a fi „conducătorul din umbră” 
al României interbelice şi care prin activitatea sa 
prestigioasă a contribuit din plin la crearea şi 
dezvoltarea statului român modern a cărui existenţă 
să fie marcată definitiv de constituţionalismul 
democratic. Orice evocare a personalităţii marelui 
om politic nu este îndeajuns de pertinentă pentru a 
sublinia imensa sa contribuţie în planul vieţii 
politice, sociale şi culturale. Contele de Saint- 

Aulaire, ministrul Franţei la Bucureşti îşi exprima 
aprecierea faţă de liderul liberal: „Excela în a câştiga 
fără să-şi facă duşmani. Viitorul apropiat mi-a 
descoperit în el cele mai înalte calităţi care îl fac 
unul din marii oameni de stat ai generaţiei sale, 
mult mai mare decât cei „trei mari”: Wilson, Lloyd 
George, Clemenceau. Nimic mai natural: la ţări 
mici, oameni mari”. 

Ionel Brătianu, aşa cum obişnuiau să-l numească 
apropiații, era fiul cel mare al fostului prim-ministru 
şi fondator al Partidului Naţional Liberal, Ion C. 
Brătianu şi al Olteniţei Pia Pleşoianu. S-a născut la 
20 august 1864 la vila Florica, judeţul Argeş. Ca 
formare profesională era inginer, însă pasionat de 
istorie şi cultură. Spirit al omului de stat cu simţul 
datoriei faţă de ţară, politica era în opinia sa o artă 
şi un fenomen complex. Afirmația sa este valabilă şi 
astăzi: „Cei mai mulţi îşi închipuie că politica e un fel 
de distracţie, cu foloase şi onoruri. Politica e ceva 
grav, grav de tot. Ai în mâna ta viaţa şi viitorul ţării 
tale”. Fiind conştient de faptul că avea datoria de a 
continua opera politică a familiei sale, în anul 1895 
debutează în viaţa politică a ţării, fiind ales 
parlamentar de Gorj. Preia pe rând, funcţiile de 
ministru al Lucrărilor Publice, interimar la 
Ministerul de Externe şi Ministru de Interne. 
Concepţia sa modernă asupra viitorului României îl 
propulsează ca lider al grupurilor tinerilor liberali, 
pentru ca la 11 ianuarie 1909, Congresul partidului 
să-l desemneze Preşedinte al Partidului Naţional 
Liberal. Ilustrul om politic s-a confruntat însă şi cu 
puternice crize politice, cu deosebire criza dinastică 
generată de o nouă renunțare a principelui Carol al 
II-lea la prerogativele sale de moştenitor al 
coroanei. Cu toate vicisitudinile epocii, Ion I.C. 
Brătianu a reuşit să depăşească momentele de criză 
şi să menţină stabilitatea politică a ţării, fapt bine 
evidenţiat de Nicolae Iorga, care referindu-se la 
acele momente istorice afirma: „Acum nu mai erau 
doi stăpâni ai României, ci unul singur: Ion 
Brătianu. Dinastia de Argeş biruise cu totul pe cea 
de Sigmaringen. Ion I.C.Brătianu rămânea 
stăpânul, singurul şi absolutul stăpân al unei ţări 
care avea nesfârşită răbdare”. În toată activitatea sa 
politică, Ion I.C.Brătianu a fost un promotor a 
reformelor politice şi sociale. Vocea sa devenea una 
dintre cele mai importante în Partidului Naţional 
Liberal, iar opinia sa era ascultată şi luată în 
considerare chiar dacă nu riposta faţă de opiniile 
bătrânilor din partid, care se opuneau reformelor. 
Brătianu sublinia în discursurile sale din această 
perioadă însemnătatea decisivă a reformei agrare 
pentru România, a dezvoltării economice şi milita 
pentru introducerea votului universal. 

Personalitatea politică a acestuia se impune din 
ce în ce mai mult, aşa încât, la 1 ianuarie 1909, 
Congresul partidului l-a desemnat în funcţia de 
preşedinte al Partidului Naţional Liberal, cu mult 
entuziasm, căci reprezenta „tot ceea ce avea mai bun 
partidul şi ţara”. Încă de la discursul inaugural, noul 
preşedinte stabilea două principii fundamentale 
pentru viitoarea activitate: „libertatea de discuţie” şi 
„disciplina în acţiune”. O altă etapă importantă a 
activităţii politice a ilustrului liberal începe la 
sfârşitul celui de al doilea război balcanic (28 iulie 
1913). Climatul politic devenea propice aplicării 
reformelor. Într-o scrisoare adresată lui Carol 1 în 
august 1913, Brătianu cerea urgent trecerea la 
aplicarea reformelor pe care le gândise şi în care 
credea. Regele se arată reticent, temându-se că 
aceste reforme să nu stârnească lupte violente pe 
scena politică. După o guvernare conservatoare, Ion 
I.C. Brătianu este chemat pentru a doua orară, la 4 
ianuarie 1914, să formeze Consiliul de Miniştri. 
După câştigarea alegerilor parlamentare, 
preşedintele Partidului Naţional Liberal expune, la 
21 februarie 1914, problema revizuirii Constituţiei. 
Declanşarea Primului Război Mondial a impus 
amânarea promovării reformelor economice şi 
sociale scontate. În noul context, primul ministru a 
devenit figura centrală a vieţii politice, deciziile sale 
influențând destinul istoric al României. Pentru 
acest lucru îşi va atrage renumele de „rege 
neîncoronat” al ţării. În perioada neutralității (1914- 
1916), întreaga coordonare a politicii externe 
româneşti este preluată de primul ministru, care 
lucra cu mare precauţie, orientându-se spre 
încheierea unor acorduri diplomatice care să 
constituie garanţii pentru statul român. Un 
asemenea succes diplomatic îl constituie şi tratatul 
încheiat cu Rusia la data de 18 septembrie 1914. Prin 
acest acord, Rusia se angaja să garanteze şi să apere 
integritatea teritorială a României şi să recunoască 
drepturile acesteia asupra teritoriilor din Austro- 
Ungaria locuite de români, în schimbul 
„neutralității binevoitoare” a ţării noastre. Tot în 
această perioadă guvernul încheie şi un acord cu 
Italia, prin care cele două ţări au convenit să se 
informeze reciproc în legătură cu orice schimbări 
preconizate în politica lor. Opinia publică sprijinea 
noua orientare politică a ţării, astfel că Ion I C. 
Brătianu va trece la dotarea armatei. Primul 
ministru a dat dovadă de multă fermitate şi abilitate 
diplomatică, stăruind pentru încheierea unor 
convenţii politico-militare, care să stipuleze 
limpede, condiţiile în care România va intra în 
război şi obiectivele urmărite de el. Astfel, după 
lungi tratative, pe data de 4 august 1916 au fost 

semnate tratatele de colaborare cu membrii 
Antantei. 

Semnificativ pentru a puncta activitatea politică a 
preşedintelui liberal este şi bătălia diplomatică 
coordonată de acesta de la Conferinţa de Pace de la 
Paris. Principala preocupare pe plan extern a Prim- 
ministrului român era recunoaşterea prin tratat a 
unirii celor trei provincii cu România, fapt care s-a şi 
realizat. În noile condiţii create după terminarea 
Primului Război Mondial, adoptarea unei noi 
Constituţii a devenit una dintre problemele 
fundamentale ale statului român. Dar, organizarea 
constituţională a constituit o problemă deosebit de 
dificilă, atât pentru instituţia monarhică, cât şi 
pentru guvernele din această perioadă, datorită 
multiplelor împrejurări interne, dar mai ales 
externe. Soluţionarea problemei constituţionale a 
fost mereu amânată până la venirea liberalilor la 
putere, la începutul anului 1922. După lungi 
dezbateri, noua Constituţie a fost votată la 26 martie 
1923 în Adunarea Deputaţilor, iar la 27 martie în 
Senat şi a fost promulgată de rege şi publicată în 
„Monitorul Oficial” la 20 martie 1923. În litera sa, 
noua Constituţie păstra o bună parte din articolele 
celei din 1866, dar aducea unele prevederi care 
corespundeau noii realităţi româneşti de după 
Marea Unire şi după Primul Război Mondial. Legea 
fundamentală românească era una dintre cele mai 
avansate din Europa acelor vremuri fiind 
considerată o operă liberală. Nu dorim să ne referim 
la conţinutul acestei Constituţii, însă, trebuie să 
subliniem în contextul acestui studiu contribuţia 
decisivă pe care Ion I.C. Brătianu a avut-o la 
fundamentarea principiilor şi reglementărilor ce se 
regăseau în legea fundamentală a statului. 
Programul Partidului Naţional Liberal al cărui 
principal autor a fost Ionel Brătianu şi care a stat la 
baza elaborării Constituţiei din 1923, sublinia cu 
pregnanţă faptul că procesul de consolidare internă 
a ţării va fi întemeiat pe „ideea naţională”, pe 
democratizarea tot mai desăvârşită a ţării, pe 
ordine, pe progres şi pe înfrățire socială. Programul 
înscria la loc de frunte, principiul potrivit căruia 
„naţionalităţile trebuie să se bucure în statul român 
de cele mai întinse drepturi, fără deosebire de rasă 
sau religie pentru ca astfel să se poată dezvolta în 
cadrul organizării noastre sociale în deplină linişte, 
egalitate şi mulţumire”. 

Insistând asupra necesităţii ca în alcătuirea 
Constituţiei să se ţină seama de conţinutul tuturor 
acestor principii, manifestul Partidului Naţional 
Liberal adresat alegătorilor din România Mare şi 
publicat cu prilejul alegerilor din 1920, făcea apel la 
crezul partidului de a asigura propăşirea statului 

român sub regim constituţional, monarhic şi 
democratic şi având un caracter unitar naţional atât 
în viaţa sa politică cât şi în cea culturală şi 
economică. În conformitate cu acest program politic 
liberal elaborat sub conducerea lui Ion I.C.Brătianu, 
Constituţia din 1923 este o expresie a raportului real 
de forţe politice din perioada respectivă şi a 
reprezentat aşezământul juridic şi politic principal 
pe baza căruia au funcţionat instituţiile 
fundamentale ale României întregite, conferind 
statului român forma de guvernământ monarhică, 
dar întemeiată pe regimul democratic, parlamentar 
— constituţional. Sub imperiul acestei legi 
fundamentale principiile  reprezentativităţii, 
separaţiei puterilor, legalităţii şi legitimităţii legilor, 
ca şi cele privind sistemul electiv şi al regimului 
proprietăţii au fost mult mai pregnant reliefate 
comparativ cu cele cuprinse în Constituţia din 1866. 
Se poate afirma fără îndoială că Legea fundamentală 
din 1923 a constituit, în perioada când a fost în 
vigoare un factor de progres în democratizarea 
societăţii româneşti. 

În timpul marii guvernări liberale interbelice 
reformele democratice nu s-au limitat numai la 
Constituţia din 1923. Cele mai multe măsuri din 
guvernarea Brătianu au vizat alinierea ţării la noile 
realităţi postbelice. După adoptarea Constituţiei, la 
iniţiativa lui Ion I.C. Brătianu, sunt adoptate şi 
promulgate mai multe acte normative de 
importanţă vitală pentru ţară, dintre care amintim: 
legea pentru organizarea armatei (24 iunie 1924), 
legea pentru învățământul primar (26 iunie 1924), 
legea organizării judecătoreşti din 25 iunie 1925, 
prin care judecătorii deveneau inamovibili, legea 
pentru înfiinţarea Patriarhiei Române (25 februarie 
1925) şi nu în ultimul rând legea pentru unificarea 
administrativă a tuturor provinciilor adoptată la 14 
iunie 1925, care avea la bază „păstrarea caracterului 
unitar al ţării” şi aplicarea descentralizării 
administrative. Pe 27 martie 1926 este promulgată 
legea electorală a „primei majorităţi”. Principala 
modificare se referea la centralizarea rezultatelor, 
repartiţia mandatelor şi proclamarea aleşilor. Se 
crea cadrul electoral propice pentru ca partidul 
majoritar să poată obţine mai multe mandate 
parlamentare, susţinând astfel guvernul. O altă 
măsură importantă a fost „legea Mârzescu”, care 
cuprindea măsuri de combatere a unor infracţiuni 
contra liniştii publice. Acest act legislativ a 
constituit temeiul juridic al măsurii de scoatere în 
ilegalitate a Partidului Comunist Român. În 
perioada de referinţă au fost adoptate şi acte 
normative importante privind munca şi protecţia 
socială a muncii: legea repaosului duminical (1925), 

legea pentru protecţia muncii (1939) şi legea pentru 
pregătirea profesională şi exercitarea meseriilor 
(1936). Se cuvine a menţiona şi câteva importante 
acte normative care au contribuit la modernizarea 
sistemului judiciar în România: legea din 1925 
privind organizarea şi funcţionarea contenciosului 
administrativ şi actul normativ din 1933 pentru 
organizarea jurisdicției muncii. Spaţiul nu ne 
permite să realizăm o analiză amplă a legilor 
adoptate sub imperiul Constituţiei din 1923, dar, în 
finalul acestor considerente trebuie să subliniem că 
Legea fundamentală adoptată în acel moment 
istoric a avut principala menire de a fi Constituţia 
unificării, a legării şi sudării economice, teritoriale, 
politice şi spirituale a României Mari. Ea a deschis o 
nouă etapă în dezvoltarea ţării pe calea progresului 
social, a democraţiei, având drept obiectiv 
desăvârşirea organizării statale şi a vieţii sociale 
unitare. Pe baza Constituţiei a cărui mentor a fost 
marele om politic Ion I.C.Brătianu s-a putut realiza, 
într-un ritm relativ rapid, întreg procesul de 
unificare legislativă apărut ca o necesitate naţională 
imperioasă încă din primii ani de după unire. 
Aşezământul politic şi juridic fundamental din 1923 
reprezintă în opinia noastră încununarea operei 
politice a ilustrului om de stat care a fost şi rămâne 
Ion I.C.Brătianu. 

În încheierea acestor succinte consideraţii redăm 
aprecierile pe care Ion G. Duca le făcea în memoriile 
sale şi care, în opinia noastră, evocă geniul politic al 
lui Ion I.C.Brătianu: „El nu se hotăra niciodată 
repede... din primul moment îi apăreau în minte 
toate repercusiunile probabile şi posibile ale unui 
act, aşa încât, înainte de a se hotări să facă acel act, 
examina, reexamina, contra examina toate urmările 
lui şi nu trecea de la intenţie la fapt decât după ce 
contura toate argumentele favorabile şi nefavorabile 
iar foloasele îi apăreau mai puternice, mai 
determinate decât neajunsurile. Din profesiunea lui 
de inginer rămăsese cu obişnuinţa de a nu pune 
niciodată piciorul pe un teren, înainte de a-l fi 
sondat şi de a cunoaşte bine soliditatea lui. Dar, 
odată gestaţiunea terminată, odată hotărârea luată, 
nu am întâlnit în toată viaţa şi în toată cariera mea 
politică, om mai neclintit în ducerea până la capăt a 
hotărârilor sale”. 


Omul, dreptul şi dreptatea 
Istrate Micescu este incontestabil o 
personalitate a culturii juridice, fapt demonstrat 
poate, mai bine, decât orice analiză teoretică în 
apelativul cu care era caracterizat şi recunoscut de 
contemporani, adică „om de drept”. De altfel, însuşi 
maestrul barei, care interioriza pe deplin universul 

ideatic în care se manifesta, obişnuia să spună nu 
avocat, nu om politic şi nici profesor universitar, ci, 
lapidar, „om de drept”. În persoana lui Istrate 
Micescu se verifică exactitatea cugetării filosofilor 
limbajului, după care „toată forţa inteligenţei rezidă 
în artificiul limbajului”. De aceea, este bine să 
amintim ca un prim domeniu de manifestare a 
faptelor de creaţie juridică ale maestrului, retorica: 
Micescu a avut geniu verbal. Ascultat la bară, în 
marile procese, la catedră, la cursurile în care îşi 
demonstra originalitatea teoriilor de drept, era 
literalmente fascinant. Micescu nu folosea metodele 





şi tehnicile oratorice pentru a impune cu orice preţ o 
idee, ci de multe ori făcea apel la sensibilitatea ideii 
şi nu la rigoarea unei demonstraţii formale a 
acesteia. Oratoria lui fascina, fermeca, seducea, 
tulbura şi captiva prin uluitoarea putere a 
demonstraţiei bazate pe îmbinarea dintre 
sensibilitatea gândului şi ideea transpusă într-un 
fapt sensibil. Oratoria lui era expresia forţei 
propulsive a gândirii sale, niciodată a vorbelor 
potrivite în căutare de efecte. Exista în arta 
maestrului o corespondenţă deplină între gând şi 
cuvânt. Totul era gândit, dar se resimțea în oralitate 
ceea ce în scris nu se putea cuprinde, adică bogăţia 
de nuanţe şi inflexiuni ale cuvântului rostit în 
măsură să transmită de multe ori intuitiv şi să 
convingă în acelaşi timp asupra unei idei, care într- 
o formă elaborată scrisă nu ar fi avut nimic din 
căldura unei argumentaţii specifice limbii române. 
Unul dintre aspectele acestui talent oratoric 
stătea în capacitatea de a nu fi niciodată limitat 
numai la o demonstraţie în termeni stricţi juridici. 
Era un bun cunoscător al dreptului roman, dar spre 
deosebire de profesorii specializaţi în această 

materie, care discutau despre instituţiile dreptului 
roman numai ca fapte istorice, Micescu reuşea să 
dea prin oratoria sa multă culoare textelor, în aşa fel 
încât le insufla viaţă, astfel spus, rostirea sa devenea 
creaţie juridică şi implicit provoca interesul 
auditoriului pentru texte juridice altfel aride şi fără 
coloratură. Elabora cu uşurinţă, dar niciodată cu 
indiferenţă. Pentru a înţelege cel mai complicat 
proces îi era îndeajuns timpul unei ore, dar până la 
pledoarie problemele litigiului îl pasionau fără 
contenire. Procesele dificile le studia cu multă 
atenţie şi migală, iar după pledoarie depunea 
concluzii scrise, adevărate monografii şi chiar opere 
juridice nu numai prin dimensiunile lor, dar şi prin 
conţinut. Faptele le reducea la elemente schematice, 
când nu cuprindeau în ele însele esenţa litigiului. În 
schimb, analiza juridică lua totdeauna amploare. 
Când procesul era axat în special pe fapte, ca în 
litigiile penale, arta lui de a le disemina, de a le da 
culoare şi relief şi de multe ori lua aspecte de 
antologie, aşa cum a fost cazul în afacerea Lăzărescu 
— Păltineanu pledată în faţa Secţiilor Unite ale Curţii 
de Casaţie. Arta oratorică a maestrului a reprezentat 
şi reprezintă un incontestabil fapt de cultură şi 
creaţie juridică. Istrate Micescu era avocatul care 
pleda în drept prin excelenţă cu un eşafodaj de 
argumente pe cât de luxuriante, pe atât de 
stringente în logica lor. Experienţa şi erudiţia îi 
permiteau să descopere pe loc cheia procesului şi să 
îşi elaboreze discursul care nu era o simplă 
pledoarie a unui avocat, ci o veritabilă operă 
culturală juridică în care se îmbinau în mod 
armonios interpretările conferite faptului, ideile 
abstracte ale teoriei dreptului, interpretările 
normelor aplicabile, după care tot eşafodajul 
argumentativ se întorcea astfel îmbogăţit la 
destinatarul său, respectiv instanţa care trebuia să 
decidă, dar şi omul ca beneficiar al actului de 
Justiţie. 

Creaţia juridică a lui Istrate Micescu este 
relevantă nu numai în planul jurisprudenţei şi al 
retoricii ca ştiinţă juridică, dar şi în domeniul teoriei 
dreptului. Micescu a fost unicul doctrinar, în cea 
mai autentică accepţiune a cuvântului, dintre 
profesorii Facultăţii de Drept din Bucureşti, din 
perioada interbelică, cu o viziune generală a 
dreptului şi cu o teorie proprie asupra ştiinţei 
dreptului civil. De aceea, incontestabil, maestrul 
barei a fost un creator de drept pentru că mai înainte 
de orice a fost un gânditor al ştiinţei şi artei 
dreptului. Această realitate rezidă din prelegerile 
sale universitare, dar şi din puţinele scrieri care au 
rămas. Cursul său a avut inegalabila virtute de 
tratare umanistă a ştiinţei dreptului, graţie culturii 

adâncite de care Istrate Micescu beneficia. În 
prelegerile sale de drept civil, Istrate Micescu nu s-a 
mulţumit niciodată să transmită studenţilor, aşa 
cum se obişnuieşte, doar cunoştinţele cerute de 
programa analitică. Adesea el a evocat probleme 
fundamentale ale dreptului, propunând soluţii 
proprii originale. 

În cele ce urmează dorim să facem succinte 
referiri la una dintre cele mai importate contribuţii 
pe care Istrate Micescu a avut-o la dezvoltarea 
teoriei dreptului, cu menţiunea că realizările 
marelui savant piteştean au nu numai o valoare 
istorică, dar implicit o imensă valoare ştiinţifică 
pentru zilele noastre, care ar trebuie să fie mai bine 
valorificată. Străduindu-se, după mulţi alţi autori, 
să dea o definiţie a dreptului ca disciplină ştiinţifică, 
ajunge la concluzia că ea este ştiinţa dreptului şi 
tehnica obligaţiilor. În concepţia sa primordială 
sunt drepturile, iar legile nu sunt decât mijloace 
tehnice pentru realizarea drepturilor. În disputa 
dintre partizanii dreptului natural, care postulează 
existenţa unui „drept etern” bazat pe prescripţii 
imuabile şi impus de raţiunea umană, drept care 
conferă persoanelor fizice prerogative inerente 

naturii umane, iar pe de altă parte, teoreticienii 
pozitivismului politic, pentru care drepturile 
izvorăsc exclusiv din lege, din normele dreptului 
obiectiv, Istrate Micescu se declară încredinţat că 
drepturile fundamentale ale omului preexistă 
legilor, care nu le creează ci doar le recunosc. 
Această idee este clar exprimată şi demonstrată în 
„Cursul de Drept Civil”, predat studenţilor în anul 
universitar 1931-1932. Micescu, atunci când dă 
definiţia dreptului civil, este încredinţat ca şi 
Leibniz, iar mai aproape de zilele noastre Heidegger 
şi Constantin Noica, că în cuvinte sunt depozitate 
adevăruri umane esenţiale. Prin urmare, el caută 
originea dreptului, explorând etimologia cuvântului 
latin jus. Este mai bine decât orice altă argumentare 
să dăm cuvântul maestrului pentru a explica 
raportul dintre drept şi lege: „A porunci înseamnă a 
avea dreptul să porunceşti. Ceea ce este anterior şi 
superior în noţiunea de poruncă este dreptul de a o 
lansa, este virtutea de a o impune (...). Drepturile 
reprezintă în ordine ierarhică elementul superior, 
anterior legilor (...). Dacă noţiunea drepturilor a 
apărut cea dintâi şi noţiunea legilor a apărut după 
ea, este firesc ca noţiunea legilor să fie subordonată 
noţiunii dreptului (...). Legile, ca norme de conduită 
nu pot să aibă altă justificare (...) decât de a porunci 
respectul drepturilor.”. 

Această idee fundamentată de Istrate Micescu 
despre anterioritatea drepturilor în raport cu legile, 
este actuală şi deosebit de importantă pentru a găsi 
un criteriu de delimitare între puterea discreţionară 
şi excesul de putere în activitatea autorităţilor 
statului. Istoria şi realităţile contemporane 
demonstrează că pozitivismul juridic bazat pe 
principiul supremaţiei legii fundamentale, nu este 
suficient pentru a împiedica ca guvernanţii să îşi 
utilizeze prerogative încuviinţate prin lege în alte 
scopuri decât acelea pentru care însăşi legea le-a 
creat. Prin urmare, este necesar a considera că nu 
drepturile sunt în serviciul legii, ci invers, în sensul 
că legea nu face altceva decât să concretizeze şi să 
exprime drepturile, aşa cum cuvintele exprimă 
gândurile a căror existenţă este anterioară. O astfel 
de abordare afirmă în primul rând supremația 
drepturilor, din care decurge firesc supremaţia 
constituţiei şi a legii. 

Corolarul unei astfel de concepţii despre drept 
este semnificaţia pe care Istrate Micescu o atribuie 
Ştiinţei dreptului: „A construi o ştiinţă a dreptului 
înseamnă a construi o ştiinţă a drepturilor în 
serviciul cărora apar legile. A studia în această 
ştiinţă înseamnă mijloacele graţie cărora scopul 
final al respectului legilor poate fi atins.” 

Un om al devotamentului 
şi curajului politic 

Armand Călinescu s-a născut la Piteşti, în 22 
mai 1893, şi este cunoscut în special prin activitatea 
sa politică, dar şi prin sfârşitul tragic pe care l-a 
avut. Persoana şi personalitatea primului ministru 
al României a fost evocată în numeroase studii cu 
caracter istoric. Noi dorim să subliniem numai 
câteva aspecte ale dimensiunii spirituale ce 
marchează pe acest ilustru om politic al României, 
dar şi al Piteştiului. Formaţia sa culturală este 
deosebită. Bun cunoscător al mai multor limbi 
străine şi al culturilor ţărilor europene, s-a format ca 
jurist şi economist. Armand Călinescu este legat de 
municipiul Piteşti nu numai prin naşterea sa, dar şi 
prin faptul că a urmat cursurile primare, gimnaziale 
şi secundare tot în Piteşti, la Liceul „Ioan C. 
Brătianu”. Studiază apoi la Facultatea de Drept şi la 
Facultatea de Litere şi Filosofie din cadrul 
Universităţii Bucureşti, iar doctoratul în ştiinţe 





economice îl obţine la Universitatea din Paris în 
anul 1921. Ca om politic se formează în cadrul 
Partidului Ţărănesc unde, de asemenea, are o 
prezenţă deosebită ca lider al organizaţiei judeţene 
Argeş. După 1926, ca urmare a unificării Partidului 
Ţărănesc cu Partidul Naţional Român, Armand 
Călinescu este unul dintre liderii noii formaţiuni 
politice, fiind ales deputat în legislaturi consecutive. 
A fost şi prefect de Argeş în anul 1928, secretar de 
stat şi subsecretar de stat la Ministerul de Interne. 
Treptat a devenit unul dintre oamenii politici 
apreciaţi de regele Carol al II-lea, însă cu o atitudine 
critică faţă de tot ceea ce considera că este negativ 

chiar şi în activitatea politică a propriei sale 
formaţiuni. Armand Călinescu a fost alături de 
Carol al II-lea şi după alegerile din decembrie 1937, 
când niciun partid politic nu a reuşit să câştige 
alegerile. Este ministru de interne în Guvernul 
Octavian Goga. Interesant este că această funcţie o 
va deţine până la sfârşitul vieţii. La 6 marie 1939, 
patriarhul Miron Cristea, care deţinea şi funcţia de 
prim-ministru, încetează din viaţă. Armand 
Călinescu este desemnat noul preşedinte al 
Consiliului de miniştri. Preluarea acestui mandat se 
realiza într-un moment extrem de dificil în planul 
relaţiilor internaţionale, dat fiind iminenţa 
declanşării celui de-al Doilea Război Mondial. În 
faţa amenințărilor tot mai evidente de schimbare 
prin forţă a realităţilor politice din Europa de Est, 
Marea Britanie şi Franţa decid să acorde garanţii 
pentru independenţa Greciei şi României. Sfârşitul 
lui Armand Călinescu a venit la doar trei săptămâni 
după izbucnirea celui de-al Doilea Război Mondial, 
la data de 21 septembrie, când Primul ministru al 
României a fost asasinat. 

Personalitatea marcantă a omului politic Armand 
Călinescu este conturată în multiple planuri. Noi 
dorim să subliniem câteva aspecte: în mod deosebit, 
formaţia culturală şi intelectuală de excepţie a 
primului ministru al României, pe care acesta a 
valorificat-o din plin în activitatea sa politică. 
Calitățile intelectuale de care a dat dovadă, curajul, 
voinţa şi fermitatea deciziei politice în vremuri 
deosebit de dificile sunt, de asemenea, aspecte ce 
conturează personalitatea lui Armand Călinescu. A 
fost un om al ordinii de drept şi al ordinii sociale şi, 
de aceea, a combătut ferm şi hotărât orice formă de 
extremism, fie de stânga, fie de dreapta. Fiind de 
formaţie jurist, Armand Călinescu a promovat 
supremaţia legii, considerând că numai prin 
respectarea şi aplicarea fermă a Constituţiei şi a legii 
se poate realiza şi menţine ordinea internă care în 
fapt este o ordine de drept, iar statul să işi păstreze 
suveranitatea, independenţa şi prestigiul. Această 
ordine de drept nu era contrară drepturilor 
cetăţeneşti, dar exercitarea acestora din urmă se 
poate realiza numai în cadrul ordinii astfel instituită 
prin Constituţie şi prin celelalte legi. Armand 
Călinescu a promovat astfel principiile supremaţiei 
Constituţiei şi a legii fără de care nu se poate 
concepe existenţa democratică a statului. În 
contextul timpului istoric în care a trăit şi a activat 
ilustrul om politic al României, o asemenea 
concepţie aplicată în viaţa de stat este evident un 
act de curaj politic, dar şi de credinţă fermă în 
principiile de bază ale democraţiei constituţionale. 
Remarcăm prietenia dintre Armand Călinescu şi 

ilustrul profesor de drept constituţional George 
Alexianu, care a avut şi acesta un sfârşit tragic. 
Profesorul aprecia contribuţia lui Armand Călinescu 
la afirmarea valorilor constituţionale naţionale, la 
respectarea drepturilor omului, ceea ce pentru 
vremurile respective era un fapt deosebit. Toate 
aceste calităţi indiscutabile ale marelui om politic 
Armand Călinescu sunt argumente pentru a-l 
considera o mare personalitate a istoriei naţionale, 
dar şi a municipiului Piteşti, de care acesta era legat 
şi afectiv. 


Un om care a transpus viaţa 


în literatură şi filozofie 


La câţiva kilometri de Piteşti, în vatra satului 
Valea Mare, aparţinând de comuna Ştefăneşti, se 
află o casă, care astăzi, din nefericire, nu este bine 
pusă în valoare, ce semnifică prin ea însăşi 
personalitatea marelui scriitor Liviu Rebreanu, care 
în ultima parte a vieţii sale a locuit-o. Semnificativ 
este faptul că autorul romanelor „lon” şi „Răscoala” 
a ales să-şi petreacă ultimi ani de viaţă pe meleaguri 
argeşene, în apropierea Piteştiului, tocmai pentru că 
mediul unui sat din apropierea oraşului 
corespundea din plin particularităţilor sale 
intelectuale şi sufleteşti, regăsindu-se astfel nu 
numai prin idei şi sentimente, dar şi prin existenţa 
sa în universul inefabil al naturii şi al satului 
românesc. Se cuvine, deci, a sublinia în câteva 
gânduri şi modeste cuvinte personalitatea aceluia 
care s-a dorit a fi un susţinător al culturii 
tradiţionale româneşti, pornind de la această 
realitate faptică a prezenţei marelui scriitor pe 
meleaguri argeşene, în apropierea Piteştiului. Liviu 
Rebreanu este unul dintre puţinii creatori care leagă 

ontologicul de valoare. Într-o epocă, ce continuă şi 
în prezent, în care valoarea este considerată ca un 
element pur ideatic desprins de existenţa, cu 
consecinţa formării unui sistem abstract valoric care 
încearcă a se impune dimensiunii concrete 
existenţiale ale omului şi ale societăţii, Rebreanu, 
exprimând particularităţile omului în realitatea sa 
românească argumentează, în întreaga sa operă 
literară şi în mod special în monumentala sa 
alocuţie de la Academia Română, pentru o 
reconsiderare a valorii în special şi a culturii în 
general, în sensul unei simbioze între etosul 
popular şi valorile culturale. Această îmbinare 
dialectică este existenţa în dimensiunea sa concretă 
şi care conferă autenticitate fiinţei istorice a 
poporului român. Analiza ilustrului om de cultură 
duce la identificarea unor categorii existenţiale 
altele decât cele ale raţiunii, dar nu opuse acestora a 
căror esenţă este viaţa şi credinţa creştină. Altfel 
spus, Liviu Rebreanu susţine ca nimeni altul 
legătura indisolubilă dintre etic şi ontologic folosind 
ca model etosul popular românesc. 

La 27 noiembrie 1885, se năştea Liviu Rebreanu 
într-un sat din Bistriţa Năsăud. A fost primul din cei 
14 copii ai învățătorului Vasile Rebreanu şi ai 
Ludovicăi, mama sa. În anul 1889, familia Rebreanu 
s-a mutat în comuna Maieru, pe Valea Someşului. 
Referitor la această perioadă de viaţă, în memoriile 
sale scriitorul spunea: „în Maieru am trăit cele mai 
frumoase şi mai fericite zile ale vieţii mele. Până ce, 
când se împlinesc 10 ani, a trebuit să merg la 
Năsăud, la liceu”. Este bine să amintim că în 
scrierile sale de început, multe cu caracter de 
însemnări personale, Rebreanu evocă cu multă 
afecţiune oamenii pe care i-a întâlnit în copilăria sa 
în aceste ferice locuri pe care nu le-a uitat niciodată. 
Viitorul scriitor a făcut şcoala elementară la Maieru, 
iar gimnaziul grăniceresc în oraşul Năsăud, în 
perioada 1895 — 1897. A urmat apoi, liceul german 
la Bistriţa (1897 — 1900), Şcoala de honvezi în oraşul 
Şopron din Ungaria (1900-1903) şi Academia 
Militară la Budapesta în perioada 1903 — 1906. A 
îndeplinit diferite funcţii administrative. Deşi a 
cunoscut pe nedrept represiunile unui regim politic 
ostil, Liviu Rebreanu nu a abandonat activitatea sa 
culturală. Tot din însemnările maestrului, evocăm 
următoarele gânduri, în opinia noastră edificatoare 
pentru eforturile pe care acesta le depunea şi 
dorinţa sa de perfecţiune în ale spiritului: „A trebuit 
să-mi dau seama că dacă vreau să realizez ceva, 
trebuie să nimicesc în prealabil, în sufletul meu şi în 
mintea mea, tot ce mi-au împrumutat atâţia ani de 
mediu străin, tocmai la vârsta cea mai accesibilă 
tuturor influențelor, şi că aceasta nu se poate 

împlini cu adevărat decât acolo unde voi respira o 
atmosferă românească absolut pură şi ferită de 
miazmele de până ieri”. 

La data de 27 august 1916, România a declarat 
Război Austro-Ungariei. Fostul ofiţer s-a oferit 
voluntar în armata română, dar nu i s-a aprobat 
cererea. În 6 decembrie, armatele germane ocupă 
Bucureştiul. Liviu Rebreanu se afla într-o situaţie 
dificilă, având în vedere conflictele anterioare cu 
autorităţile austro-ungare. S-a izolat cât a putut de 
mult şi închis în casă, a continuat să lucreze la 
romanul „lon”. Tot în această perioadă, fratele său, 
Emil Rebreanu, ofiţer în armata austro - ungară este 
acuzat de dezertare şi spionaj, fiind condamnat la 
moarte. Acesta este evenimentul care mai târziu 
avea sa-l determine să scrie romanul „Pădurea 
Spânzuraţilor”. După ce a demisionat din funcţiile 
publice pe care le-a deţinut, Liviu Rebreanu a 
cumpărat, în anul 1930, casa de la Ştefăneşti, pe 
care a stăpânit-o până la 1 septembrie 1944 când a 
încetat din viaţă, la vârsta de 59 de ani. La 3 
septembrie 1944 este înmormântat în cimitirul 
bisericii din Valea Mare pentru ca mai apoi să fie 
mutat la Cimitirul Bellu din Bucureşti. La Valea 
Mare, lângă Piteşti, avea să scrie romanele 
„Răscoala”, „Jar”, „Gorila” şi „Amândoi”. Încă din 
timpul vieţii, personalitatea marelui romancier a 
fost recunoscută şi s-a bucurat de onoruri cuvenite. 
În anul 1920, i-a apărut romanul „Ion”, distins cu 
premiul „Năsturel - Herăscu” al Academiei Române, 
urmat, în anul 1922, de „Pădurea Spânzuraţilor” 
pentru care Societatea Scriitorilor Români i-a 
decernat „Marele premiu al romanului”. Referitor la 
creaţia sa, amintim succint că aceasta cuprinde 
numeroase articole, eseuri, nuvele publicate în 
reviste precum „Luceafărul” şi „Convorbiri Literare” 
la care se adaugă romanele: „Adam şi Eva” (1925), 
„Ciuleandra” (1927), „Crăişorul” (1929), „Răscoala” 
(1932), „Jar” (1934), „Gorila” (1938), „Amândoi” 
(1940). A lăsat şi numeroase pietre de teatru, unele 
dintre acestea fiind şi în prezent în repertoriul 
instituţiilor teatrale. Trebuie să menţionăm că 
opera sa a fost tradusă în numeroase limbi şi 
apreciată inclusiv din punct de vedere al mesajului 
filozofic. Nu trebuie uitat nici faptul că Liviu 
Rebreanu a fost preşedinte al „Societăţii Scriitorilor 
Români” şi al „Asociaţiei pentru Educaţia 
Poporului”. 

La 25 mai 1939, Liviu Rebreanu a fost ales 
membru titular al Academiei Române, iar la data de 
20 mai 1940, în cadrul discursului de recepţie, a 
susținut tema intitulată „Laudă ţăranului român”. 
Răspunsul l-a primit din partea filozofului Ion 
Petrovici. „Laudă ţăranului român” nu este un 

elogiu idilic adus satului românesc sau omului care 
îl locuieşte. Însuşi autorul mărturiseşte că: "Lauda 
aceasta, totuşi, nu vrea nici să înalțe, nici să dărâme 
şi nici măcar să dovedească nimic, ci doar să 
mărturisească o credinţă şi solidaritatea mea 
continuă cu inima acelor mulţi, cari au avut parte 
tot de ocări şi proboziri şi prea rar de vorbe bune”. 
Evident, dizertaţia marelui scriitor este plină de 
semnificaţii privind adevărurile existenţiale ce se 
constituie în tot atâtea particularităţi prin care 
simplitatea şi puritatea poporului român devin 
valori ce pot fi susţinute în orice demers filozofic sau 
mai larg cultural alături de marile valori universale. 
Este vorba nu de „omul civilizat”, adică de orăşeanul 
care prin pragmatismul modului său de a fi şi 
construcţiile tehnice trăieşte într-un mediu 
artificial, neautentic, ci de „omul simplu şi pur” pe 
care Liviu Rebreanu l-a identificat în complexitatea 
de fiinţă a omului de la ţară, a ţăranului român; 
sublinia autorul: „În viaţa altor naţiuni țărănimea a 
putut a face şi a avut un rol, secundar, şters, pentru 
noi, însă e izvorul românismului pur şi etern. La noi, 
singura realitate permanentă, inalterabilă a fost şi a 
rămas poporul. Atât de mult că, de fapt, ţăranul 
român nici nu este ţăran ca la alte popoare”. 

Ideea filozofică fundamentală este realizarea în 
particularitatea ţăranului român a universalităţii 
omului în umanitatea sa, care există şi se manifestă 
în cotidianul său. Pe bună dreptate, autorul nu 
insista asupra unei analize semiotice şi semantice a 
cuvântului „ţăran” pe care, de altfel, îl folosea numai 
ca pretext pentru a sublinia universul valoric 
existenţial al poporului român în dimensiunea 
naturală a existenţei sale. Există astfel o distincţie 
bine venită între conceptele şi categoriile specifice 
civilizaţiei de tip urban, iar pe de altă parte, 
autenticul valoric al naturalului specific omului pur 
şi simplu. „Cuvântul însuşi este de origine urbană 
cel puţin în semnificaţia actuală. Țăranul nu-şi zice 
niciodată ţăran. Doar în vremurile mai noi şi sub 
influenţe politice a pătruns şi la ţară cuvântul „spre 
a indica pe omul de la sat” în contrast cu cel de la 
oraş. Ţăranii însă numesc pe ţărani, simplu, oameni. 
De fapt, ţăranul nu are nume pentru ce nu este nici 
clasă, nici breaslă, nici funcţie, ci poporul însuşi - 
omul român. Pentru toată lumea, ţăran este sinonim 
cu român, pe când orăşean nu, ba, în general, 
dimpotrivă, mai cu seamă, în ochii ţăranului”. 

„Țăranu/” devine astfel un concept ontologic care 
în particularitatea sa cuprinde un universal valoric, 
altfel spus, devine un universal concret, în sensul 
celor pe care le susţinea Hegel şi Constantin Noica. 
Mai mult decât atât, nu este un universal concret 
oarecare, adică un particular, care poartă în sine şi 

cu sine un sistem valoric, ci este omul, nu abstract ci 
concret, ce devine din simplă realitate şi element al 
unui sistem de civilizaţie urban, o fiinţă în 
dimensiunea sa perenă, într-un spaţiu valoric şi 
univers al virtuţilor, toate fiind subsumate în 
conceptul de „omenie”, un caracter specific 
poporului român de la sate. Liviu Rebreanu se 
distanțează astfel de concepţiile neokantiene sau 
chiar şi de ideile lui Goethe potrivit cărora „omul 
este totalitatea oamenilor”. Pentru marele 
romancier, omul nu este o sumă abstractă, ci 
individualul care însă poartă cu sine un univers 
valoric. Esenţa fundamentul creştină care exprimă 
totodată  autenticul existenţei tradiţionale 
româneşti este reprezentată de două valori: 
simplitatea şi puritatea, altfel spus smerenia şi nu 
umilinţa ca dimensiune particulară existenţială a 
omului în spaţiul creştin românesc. Foarte frumos 
spunea Părintele Teofil Părăian: „Omul smerit este 
omul pur şi simplu”. Este vorba de smerenia 
ţăranului față de Dumnezeu, față de oameni, faţă de 
toată firea zidită şi în raport cu sine. Pe acest 
fundament se poate construi o cultură adevărată, 
creştină, ancorată într-o existenţă autentică. 

File de istorie 


Clerici piteșteni 
în prima jumătate a sec. al XIX-lea (1) 


muzeograf Octavian DĂRMĂNESCU 


Abstract: Pitești is an old Romanian town, being known for more than six centuries. It developed slowly 
as a center for commerce and for two centuries it played an important part in the country politics, as some 
of the Wallachian rulers stayed here from time to time. As a testimony to the towns importance, in the 17 
Century the “Sf. Gheorghe” Church was constructed. Several articles were wrote by historian Octavian 
Dărmănescu to illustrate its history. Iln this one, the author presents us a list with names of priets for several 


churches in Piteşti, in the XIX Century. 


Keywords: Pitești old churches, cultural heritage, lists of priests 


Prezentul şir de articole acoperă un vid 
informaţional — umplut adeseori cu distorsionări — 
resimţit nu neapărat de clerici (neutri, în genere, 
vizavi de memoria foștilor lor colegi), ci de 
istoriografia locală, prezumându-se din start că 
preotul a fost şi trebuie să fie un intelectual, deci un 
om al cetăţii. Principalul aport ştiinţific este 
depistarea lor pe perioada 1832-1865 în Colecţia 
Registrelor de Stare Civilă a bisericilor din Piteşti 
existentă în arhiva Serviciului Judeţean Argeş al 
Arhivelor Naţionale. Toţi clericii care vor fi 
menţionaţi sunt preoţi, ceilalţi (diaconi sau 
egumeni) fiind menţionaţi expres -— la fel şi 
cântăreții („dascăli”). Anii menţionaţi sunt doar 
evocările din scripte, presupunându-se minimal că 
ei au slujit şi mai mult în bisericile cărora 
aparțineau. De departe, dificultatea — care încă 
persistă — nu o reprezintă neapărat cronologia, ci 
onomastica, deoarece numele lor sunt şi comun- 
creştine, şi limitate, derivatele lor onomastice 
mărind şi mai mult incertitudinea, atât în datare, cât 
şi în locaţie (clerul, ca și acum, era mobil, se muta de 
la o biserică la alta, apoi, probabil, revenea). 

Cu toate aceste lipsuri, propunem această listă ca 
un punct de plecare destul de acceptabil pentru 
viitoarele studii (avem în vedere deja lucrarea 
monografică Vechi biserici din Piteşti, în cadrul 
căreia vom transcrie din chirilică toată arhiva veche 
a bisericilor vechi din Piteşti, depistând şi 
îmbunătăţind şi mai bine prezenta listă a clerului 
piteştean de secol XIX). O singură biserică este 
„tratată” definitiv (adverb care, sperăm, va fi cât de 
curând învechit): biserica domnească din Piteşti, 
singura cu acest statut, cu hramul vechi militar Sf. 
Gheorghe. Istoriografic, am încercat să nu ignorăm 
deloc dinamica reală a urbei care o inducea direct şi 

material pe cea a clerului slujitor. Preoţii, castă 
puternică, coalizată mai puternic decât înseşi 
breslele laice — prin obligaţia, devenită pur tehnică, 
de a se iubi şi respecta reciproc (coerciţie nu și a 
protopopilor, tot preoţi, care se purtau cu colegii 
subordonați lor incalificabil azi, pur „medieval”! —, 
se mutau care încotro, cântăreții se angajau pe un an 
(cel puţin până spre 1870), mitricele fiind întocmite 
de un copist de la Judecătorie sau Episcopie, 
comun, credem, tuturor bisericilor, logofeţel care 
semna neutru în locul preoţilor, iar aceştia, când 
catadicseau să semneze, o făceau ostinai în mai 
multe grafii, anti-rutină, pierdere insurmontabilă 
azi, când se încearcă identificarea lor clară. 

S-au folosit următoarele izvoare. Pentru 1808, Şt. 
Berechet, Catagrafia episcopiei Argeşului în 1808, 
în „B.O.R.”, seria a II-a, anul XL, 1922, p. 685. 
Pentru 1824-1825, Ion Ionaşcu, Catagrafia eparhiei 
Argeş la 1824, Bucureşti, 1942. Pentru 1833, pr. 
Marin M. Braniște, pr. Ilie Diaconescu, Catagrafia 
preoților din judeţul Argeş, la 1833, în „M.O.”, anul 
XIII, 1961, nr. 5-6. Pentru perioada 1832-1865, după 
cum am menţionat la început, Colecţia Registrelor 
de Stare Civilă din cadrul S.J.A.A.N. Pentru ceilalţi 
ani, a se vedea trimiterile din subsol. Pentru anul 
1838, Spiridon Cristocea, Orașul Piteşti în 
catagrafia din 1838, Editura Ordessos, Muzeul 
Judeţean Argeş, Piteşti, 2011. Pentru biserica 
domnească, arhiva acesteia şi monografia recent 
apărută a autorului. Începem cronologic cu prima 
biserică atestată documentar în Piteşti (bineînţeles, 
nu prima construită), Buna-Vestire Greci, apoi 
biserica Precista-Veche şi biserica domnească Sf. 
Gheorghe. În numărul viitor vor urma celelalte 
biserici piteştene. 


Restituiri Pitești nr. 2/2017 


Biserica Buna-Vestire Greci 
(„Blagoveştenia”, astăzi, mai cunoscut, „Sf. Mina”, 
zidită în 1564): Ioan, dascăl din satul Bireci, (1798, 
dascăl legător de cărţi pentru Sf. Nicolae, nu se știe 
unde cânta în acel an, probabil tot aici2, 18093), 
Şărban (proin prot(op)p, scutit, 1808; 18394), 














1808), Hristea (1824), 


Costandin (diacon, 
Ştefan Geambașşul (oprit, de 40 de ani în 1824), 


Nicolae (1824), Costandin  Brădeanu 
duhovnic (hirotonit preot în 1825; 18315; 1832, 
„Costandin duhovnicu ot b (iserica) Precisti(i)”; 
1834-1849 „Costandin castrisie”, protopop în 
18396; 1844, 1846 şi 1849 „protopop Costandin 
castrisie”, va muri în 1862), David („diacon David 
sin popa Ştefan, hirotonit 1825, apr. 18”), 
Paraschiv/ (nedatat, doar evocat ca slujitor), 
Enache din Ostroveni” (nedatat, doar evocat ca 
slujitor), Radu (1832, 1844), Dimitrie, loanovici 
(1834; 1835, „Dimitire Ion”; 1836-1839, popa 
„Dimitirie” sau „popa Dumitru”), Gheorghe (1838- 
1852, „popa Gheorghe sin dascălu Ene”9), 
Dimitriul, cântăreţ (183910), Pandele (1844- 
1858; „Pandelimon, 1844, mai 7'1Î; 1853, „pr. 
Pandelie, protonotarie, 1853"12; 1857-1865, „popa 
Pandele duhovnicul”), loan („popa ioan de la Bradu 
de Jos, 1850, mai 8”, în pomelnicul bisericiil3), 

Neagu (1851-1858; 1855-1865, „popa Neagu de la 
Greci, 1855”14), Nicolae (1865). 


Biserica Precista Veche din Coastă 
(„Vovidenia” sau „Intrarea în biserică a Maicii 
Domnului”, cunoscută azi ca biserica „Maica 
Domnului”): David (1808, 1824, „David 
duhovnicu”), Nicolae (1808; 1824, în vârstă de 40 
de ani; 1832-1833, „popa Nicolae”; 1833, 1836, 
1843-1844, „popa Nicolae duhovnic”), protopopul 
Luca15 (1817, protopop al Plăşii de Jos din judeţul 
Muscel), Tănase (1824, 1833, „Tănase duhovnicul” 








n trai 


zaP Ş, sug 








în catagrafie; 1833, „popa Tănasie” în registrul 
intern mitrical; 1836, „popa Atanasie”), Nicolae 
(„diacon Nicolae sin Tudorache”, 28 de ani în 1824, 
preot în 1825; 1834, 1836 şi 1845, „popa Nicolae 
Tănăsescu”; 1839, „popa Nicolae”; 1845, „preot 
Nicolae”; 1856, „preot Nicolae”, ), Athanasie 
(preot „Athanasie depotatu, 35 ani”, 1825; 1834 şi 
1836, „popa Tănasie Popescu” sau „popa Tănasie sin 
David”; 1839, „popa Tănasie”; 1843, „popa 
Atanasie”; 1845, „protopop Atanasie” ), Ioan 
Penescu (1833, consemnat şi în catagrafia oficială, 
şi în registrul intern, mitrical, din acest an; 1834, 
„popa Ioan Popovici”; 1836, „popa Ioan” sau „popa 
Ioan sin popa Luca”; 1838-1839, 1846, 1853-1854 şi 
1861, „popa Ion”; 1843 şi 1845, „preot Ioan sin popa 

Luca” sau „popa loan Luca”; 1844, „preot Ion”; 
1847-1851 şi 1856-1859, „preot Ioan Duhovnic”; 
1860 şi 1864-1865, „preotul Ioan Penescu”, foarte 
probabil acelaşi cu duhovnicul Ioan pomenit până 
acum), Ioan (1833, dascăl), Oprea (1846-1853, 
„popa Oprea”; ), Niţă (1854, „popa Niţă”), 
Mihalache (1856, „preot Mihalache”), Voicu 
Costandinescu (1864-1865, „preot Voicu 
Costandinescu”), Dimitrie (1864, preot Dimitrie). 


Biserica domnească Sf. Gheorghe: 
Dionisie (ieromonah sachelarie între 1805-1806), 
Ioan (Niţu) Coculescu (protopop protocotarie 
între 1805-1817), Ianache (preot duhovnic în 
1806), Nicolae (protopop şi duhovnic între 1805- 
1819), Preda (preot între 1805-1824, 1834?), Chițu 
(amintit în 1808, preot scutit), Mihai 
Bogatu?(preot în 1809, probabil la Sf. Gheorghe), 
Ilie (diacon în 1806; preot în 1808 şi în 1817), 
Gheorghe Coculescu Iconomu (diacon, apoi 
preot şi protopop între 1813-1864), Vasilie 
Gărdescu (diacon, apoi protopop sachelarie, între 
1817-1826), Zamfir (protopop între 1817-1836), 
Vlasie (protosinghel în 1822), David (preot 
duhovnic între 1822-1832), Andronache (preot în 
1822), Hristea (preot duhovnic între 1824-1833), 
Hristea Longin (preot între 1824-1834), Ioan 
(diacon, scutit cu privilegiu domnesc, în 1824), 
Gheorghie (preot în 1824, în vârstă de 35 de ani), 








Dumitru Cioran (preot între 1832-1860), 
Costandin (preot între 1832-1838, protopop), 
Tănase (diacon în 1833), David Geanbaşu (preot 
în 1834, preot), Teodor (preot în 1838), Ghiţă 
(diacon în 1838), Alecsandru Antonescu 
(Sandu Toncea) (preot duhovnic între 1840- 
1874), Martin ( preot amintit în pomelnicul din 
1842), loan (preot amintit în pomelnicul din 1842), 
Ioan (preot amintit în pomelnicul din 1842), loan 
(preot amintit în pomelnicul din 1842), Ioil 
(ieromonah amintit în pomelnicul din 1842), 
Magdalina (monahie amintită în pomelnicul din 
1842), Dorotia (monahie amintită în pomelnicul 
din 1842), Radu (diacon amintit în pomelnicul din 
1842), Fota (diacon amintit în pomelnicul din 
1842), Alecsandru Meculescu (preot între 1846- 
1865), G. Tănăsescu (preot în 1862), Nae 
Mateescu (n. 1831-m. 1901; preot între 1865-1867; 
paroh în 1890), Ştefan Petrescu (cântăreţ în 
1865-1866, preot în 1866)16. 


Note de subsol: 

ITeodor Mavrodin, Episcopia Argeşului, 1793-1949, 
Piteşti, 2005, pp. 159-161 (conduita protopopilor de 
Piteşti, Gheorghe Coculescu şi Nicolae Constantinescu şi 
Constantin Brădeanu) 

2Pr. Marin M. Branişte, Însemnări pe vechile carți de 
slujbă de la bisericile din Piteşti, în „M.O.”, anul XIII, 
1961, nr. 1-4, p. 204-205. 

3Ibidem. 

4Pr. Marin M. Branişte, pr. Ilie Diaconescu Pisanii, 
însemnări şi manuscrise din vechile biserici ale oraşului 
Piteşti, în „M.0O.”, anul XXIII, 1971, nr. 1-2, p. 64: 
protopopii Șărban şi Costandin Castrisie, slujitori 
amândoi în 1839. 

Sibidem, p. 65 (popa Costantin de la Greci despre 
holeră). 

S/bidem, p. 64. 

7Ibidem. Preoţi evocaţi în 1837 care au slujit la Buna 
Vestire-Greci: popa Paraschiv, popa Cârstea. 

Ibidem. Popa Enache de la Ostroveni e amintit în 
1837 că a slujit la BunaVestire-Greci. 

9ibidem. „popa Gheorghe sin dascălu Ene”, Ibidem, 

p.64 
10 Ibidem. Protopopii Șerban și Costandin castrisie şi 
cântăreţul Dimitriul. 

![bidem. „Pandelimon, 1844, mai 7”, p. 64. 

12Ibidem, p. 65: „pr. Pandelie, protonotarie, 1853” 

13Ibidem: „popa Ioan de la Bradu de Jos, 1850, mai 8”. 

141bidem: „popa Neagu de la Greci, 1855”. 

15Pr. Marin M. Branişte, pr. Ilie Diaconescu, Pisanii, 
însemnări..., (UV) în „M.0.”, anul XXIII, 1971, nr. 7-8, p. 
567 (Caragea Vodă comunică în 1817 tuturor preoților, 
deci şi protopopului Luca al plăşii de Jos a jud. Muscel, să 
informeze poporenii că micşorează dăjdiile). 

10Octavian Dărmănescu, Biserica domnească Sf. 
Gheorghe din Piteşti, Editura Europroduct, Piteşti, 2017 
(ediţie electronică). Lista totală a slujitorilor bisericii 
domneşti din Piteşti pe care i-am putut depista va fi 
publicată într-un număr viitor. 

lon/loan Antonescu 
în Enciclopedia Argeșului și Muscelului 


prof. univ. dr. Petre POPA 


Abstract: The author, Petre Popa, a university teacher from Piteşti, describes in his article a few details 
concerning the presence in his scientific works of several notes and descriptions regarding the life of the 
Romanian general and ruler of the country during the Second World War, lon/loan Antonescu. He was born 
in 1882 in Pitești and in his entire life he never neglected his place of birth. In this study, the author presents 
the most important details regarding the general that can be found in the "Argeș and Muscel County 


Enciclopedia”. 


Key words: lon/loan Antonescu, Pitești, historiography, memory and history 


La 5 octombrie 2006, în sala de conferinţe 
„Gheorghe Ionescu-Gion“ a Bibliotecii Judeţene 
„Dinicu Golescu“ Argeş, se lansa, public, proiectul 
Enciclopediei Argeşului şi Muscelului. Ideea datată 
din 2003, fiind o iniţiativă a celui care vă relatează, 
împărtăşită, la timpul potrivit, colaboratorilor noştri 
statornici pentru scrierea cărţilor despre Piteşti, 
respectiv juristul Silvestru D. Voinescu (1935-2005), 
director emblematic al instituţiei amintite mai sus 
(1964-2004), şi profesorul Paul Dicu (1926-2008), 
secretar consecvent al Societăţii de Ştiinţe Istorice 
din România, Filiala Piteşti (1961-1978). Este vorba 
de patru volume ale unui dicţionar de mari 
proporţii, cuprinzând persoane remarcate de-a 
lungul timpului în arealul Argeş-Muscel, familii 
renumite, localităţi, repere economice, instituţii sau 
alte foruri publice, organizaţii şi asociaţii 
importante, aşezăminte laice ori religioase, 
monumente, locuri istorice, edificii reprezentative, 
hidronime, rezervaţii naturale, mijloace media, 
diverse iniţiative comunitare, glosar selectiv. După 
ani de căutări şi clarificări, putem prezenta, într-o 
primă formă, electronic: Volumul I (A-C), postat 
pe site-ul Bibliotecii Judeţene Argeş; Volumul II 
(D-K), aflat pe adresa Bibliotecii Universităţii din 
Piteşti; Volumul III (L-R) identificat, virtual, la 
Muzeul Judeţean Argeş; Volumul IV (S- 
Z+anexe), regăsit în portofoliul Muzeului 
Viticulturii şi  Pomiculturii Goleşti. Colegiul 
redacţional, coordonat de semnatarul acestor 
pagini, are: patru redactori responsabili, cunoscuţii 
oameni de cultură, doctori în ştiinţe Octavian Mihail 
Sachelarie, Ileana Bălan, Spiridon Cristocea, 
Filofteia Pally; 73 de redactori de specialitate, care 
elaborează şi semnează  miniportretele sau 
consemnările tematice, folosind simboluri proprii; 
secretariat general; patru tehnoredactori (Mihaela 

Voinicu, Mihaela Deaconu, Liviu Gabriel Dumitru, 
Aurelian Nicolae Zamfir); numeroşi documentarişti, 
operatori, consilieri editoriali de literă, alţi 
colaboratori. Consultanţa ştiinţifică se asigură de 
prof. univ. dr. Nicolae Leonăchescu şi cercetător 
principal gradul I dr. Gheorghe Păun, membru al 
Academiei Române, originari din Argeş. Toţi sunt 
înscrişi în casetele tehnice, au vârste, profesii, 
orientări ideologice diferite, nu promovează 
conotaţii politice, acceptă  conlucrarea şi 
voluntariatul în favoarea Cetăţii. Egida aparţine 
Consiliului Judeţean Argeş, Universităţii din Piteşti, 
Clubului Enciclopediştilor din Argeş-Muscel. Există 
mai mulţi parteneri media, corespondenţi din alte 
judeţe ale ţării şi din capitală, ori cu domiciliul în 
diverse state ale lumii. Orice informaţie devine utilă, 
iar accesul spre colegiul redacţional nu este 
restricţionat. După finalizare, Enciclopedia se va 
edita clasic. 

Calendaristic, joi, 1 iunie 2017, se împlinesc 71 
de ani de la moartea mareşalului Ion Antonescu, 
iar, vineri, 2 iunie 2017, consemnăm naşterea sa, 
în Piteşti, acum 135 de ani (1882). Timpurile 
suprapuse numelui şi faptelor ofițerului superior 
de carieră, lon Antonescu, au îmbrăcat, 
conjunctural, nuanțele alb sau negru! Indiferent, 
însă, de ritmicitatea existenţialistă personală şi 
succesiunea atitudinii contradictorie a regimurilor 
guvernamentale postbelice, interne ori externe, Ion 
Antonescu, Conducătorul Statului Român (1940 — 
1944), rămâne una dintre cele mai cunoscute 
personalităţi ale reşedinţei Argeşului. 
Fundamentalist, oamenii acestor locuri nu l-au 
renegat niciodată! Treptat, a intrat în memoria 
colectivă developând, predominant, prima dintre 
tonalităţile amintite mai sus! Dar, concluziile 
exprimate la nivelul forurilor decidente, naţionale şi 
continentale, ghidează etichetarea preocupărilor 

mareşalului spre  etajări drastice, greu de 
surmontat bilanţier! 
Paragrafele următoare conferă  lectorilor 


posibilitatea să reflecteze asupra modului în care 
Enciclopedia Argeşului şi Muscelului face 
referiri la Ion/loan Antonescu. Reamintim faptul 
că această operă de anvergură (patru tomuri, 
realizate după modelul dicţionarelor franceze 
Laurousse) este accesibilă pe internet, descărcare 
electronică: Biblioteca Judeţeană Dinicu Golescu 
Argeş (https://Awvww.muzeulgolesti.ro/pdf/volIV 





Muzeu.pdf); Biblioteca Universităţii din Piteşti 
(http://bibliotecaupit.ro), Muzeul Judeţean Argeş 
(http://Avww.muzeul-judeţean-argeş.ro); 


Muzeul 





Viticulturii şi Pomiculturii Goleşti (). Postarea s-a 
efectuat succesiv: 2008, Volumul I (A -— C); 
Volumul II (D -K); 2012, Volumul III (L-R); 
2014, Volumul IV (S-Z). Demersurile pentru 
editarea lucrării pe hârtie fiind avansate, sugestiile 
cititorilor, referitoare la Ion/loan Antonescu, ori 
privind alte enunţuri, sunt binevenite. Repere 
ambientale transpar, iniţial, din eseul nostru 
introductiv, intitulat Spiritul 
enciclopedismului şi Argeşul, ritmat metodic. 
Aşa, de exemplu, atunci când ne ocupăm de etapa 
1941 -1944, amintim, factologic, participarea 

militarilor din acest areal pe Frontul de Est, 
ofensivă declanşată prin Ordinul generalului 
Ion/loan Antonescu, urmărind reîntregirea 
teritoriului naţional (Războiul Sfânt). 

Elementele esenţiale, ce definesc traiectoria 
activităţii publice a lui Ion Antonescu, notificat 
Ioan în actele civile ale Primăriei Piteşti (2 iunie 
1882), se detaşează,  rezumativ, din litera A: 
sublocotenent (1904); locotenent (1911); căpitan 
(1913); maior (1916); locotenent-colonel (1917); 
colonel (1920); general de brigadă (1931); general 
de divizie (1937); general de corp de armată 
(1940); mareşal (1941); arestat (23 august 1944); 
judecat (mai 1946); condamnat la moarte şi executat 
(1 iunie 1946). Textul cardinal,  coagulând, 
redacţional, lideri politici, şef de stat, demnitari ai 
perioadelor modernă şi contemporană, originari 
din Argeş — Muscel, este semnat de Sevastian 
Tudor (S.M.T), doctor în istorie, manager cultural, 
publicist. Tangenţial, despre Ion/loan Antonescu 
se aminteşte, convergent literei A, şi în 
prezentarea enciclopedică a colaboratorului său 
apropiat, Mihail A. Antonescu (1904 — 1946), 
integrat Argeşului prin familie tradiţională, studii, 
proprietăţi, domiciliu. În cărţile publicate, acesta 
oferă numeroase informaţii privind programul 
Consiliului de Miniştri, coordonat personal ca 
vicepreşedinte, ceea ce rezultă din titlurile: Deux 
anntes de gouvernement. 6 septembrie 
1940 — 6 septembrie 1942 (1942); În serviciul 
Ţării. Cuvântări (1942);  Mareşalul 
Antonescu, Conducătorul României(1943). 
Considerentele poartă semnătura medicului Zicu 
Ionescu (Z.M.I.), analist al memorialisticii 
perioadei 1939 — 1964. 

Apoi, în litera C, doamna Silvia Popescu 
(S.P.P), reliefând structurile proprii comunității 
locale a evreilor, dar şi ale romilor, defineşte 
măsurile restrictive, adoptate pe timpul 
administraţiei generale, gândite de  Ion/loan 
Antonescu, imprevizibile pentru statutul acestor 
etnii, având, la Piteşti, o anumită prezenţă 
demografică. Semnificație distinctă acordăm, tot 
în litera C, relatării privind inundarea aşezării 
Corbeni (1941), prin revărsarea Argeşului, unde, 
preconizând diminuarea catastrofei, s-a edificat, 
după proiectul aprobat de mareşal, satul model 
Antoneşti, denumire uzitată frecvent. Amănuntele 


sunt conservate sub semnătura protectorului 
unor valori esenţiale, din Argeş — Muscel, 
cunoscutul literat şi  monografist, Grigore 


Constantinescu (G.I1.C). 
Numele lui Ion/loan Antonescu este asociat, 
organic, sporirii capacităţii de luptă a Diviziei 3 

Infanterie, mare unitate militară română (1889 — 
1946), sedii succesive, Târgovişte şi Piteşti. Ca 
urmare, litera D, prezentând această structură 
operativă, nominalizează comandamentul 
garnizoanei, generalul de brigadă (1931 — 1937), 
ulterior, generalul de divizie (1937 — 1940), 
Ion/loan Antonescu, aflat la Piteşti, în exerciţiul 
funcţiei, cinci ani (1933 - 1937). Conducătorul 
Statului se va baza pe ataşamentul Diviziei 3 


Infanterie Piteşti în câteva situaţii speciale: 
asigurarea ordinii civice şi contracararea 
rebeliunii legionare la Bucureşti; declanşarea 


ofensivei şi înaintarea preliminară pe Frontul de 
Est; instruirea noilor contingente recrutate din 
mai multe judeţe arondate. Asemenea detalii 
enciclopedice aparţin profesorului universitar, 
doctor în istorie, şeful Arhivelor Militare din 
Piteşti (1987 — 2001), colonel Gheorghe Nicolescu 
(G.I.N.). Cuprinsul literei D ne oferă posibilitatea 
să foiletăm, benefic, sinteza operei cunoscutului 
istoric, Valeriu — Florin Dobrinescu (1943 -2003), 
profesor al Universităţii din Piteşti. Autorul îl 
evaluează, prevalent, pe Ion/loan Antonescu în 
cărţile sale reprezentative, scrise împreună cu mai 
mulţi colaboratori: Ultimele luni de pace. 
Martie — August 1939 (1992); Plata şi 
răsplata istoriei. Ion Antonescu, militar şi 
diplomat. 1914 — 1940 (1944); Plata şi 
răsplata istoriei. Titulescu, Antonescu şi 
relațiile anglo-române în anii '20 (1995), 
enunţuri  sistematizate de  conferenţiarul dr. 
Spiridon Cristocea ( S.I.C.), multă vreme director 
al Muzeului Judeţean Argeş, laureat al Academiei 
Române (2013). 

Personalitatea adusă în prim-plan, Ion/loan 
Antonescu, a devenit subiect prioritar şi pentru 
unii artişti plastici. Dintre aceştia, litera G face 
referiri la sculptorul argeşean, Nicolae Georgescu, 
al cărui portofoliu cuprinde inclusiv bustul şi 
statuia  mareşalului, realizate în ipsos, opere 
ghidate spre turnare, eventual, amplasare urbană. 
Informaţiile sunt obţinute, colocvial, prin 
redactorul acestui domeniu, Simona Nagîţ (S.C.N.), 
de la Biblioteca Judeţeană Dinicu Golescu Argeş. 
Temporar (1940 — 1944), mai multe instituţii, 


străzi, organizaţii, din România, au purtat 
numele Ion Antonescu. Litera L, integrată 
enciclopediei noastre, aminteşte, tipologic, 


eponimia acordată Liceului Militar Curtea de 
Argeş, clădiri aparţinând, astăzi, Grupului Şcolar 
Forestier.  Precizările,  concordante  ilustrării 
aspectelor specifice învăţământului  vocaţțional, 
sunt semnate de inginerul Dumitru Gherăsoiu 
(D.I.G.), directorul Grupului Şcolar Nr. 6 

Construcţii Piteşti (1974 — 1982; 1990 — 1995). 
Consecvenţi criteriului alfabetic, relevăm faptul 
că, litera M prezintă, elocvent, scrierile semnate de 
Teodor Mavrodin, cercetătorul conducând Arhivele 
Naţionale, Filiala Piteşti, în etapa 1978 — 2000. Se 
detaşază volumul intitulat Mareşalul Antonescu 
întemnițat la Moscova (1998), iar pentru 
documentare, autorul a investigat surse exclusiviste 
din capitala Federaţiei Ruse. Enunţul enciclopedic 
este semnat de Spiridon Cristocea (S.I.C.), 
amintit mai sus. Colegiul redacţional beneficiază de 
aportul istoricului Teodor Mavrodin (T.N.M.) la 
prelucrarea datelor specifice administraţiei din 
Argeş-Muscel. 

Reverberarea contribuţiei lui  Ion/loan 
Antonescu la dezvoltarea oraşului Piteşti, atunci 
când a comandat Divizia 3 Infanterie, se degajă, 
bunăoară, din litera P. Aşa, de exemplu, 
ecologistul Valeriu — Florin Alexiu (V.F.A.), 
exprimând preocupări favorabile demersului, 
aminteşte implicarea personală a generalului de 
brigadă pentru amenajarea terenurilor sportive 
din Parcul Ştrand (1935 — 1937). Asemenea 
preocupări, gestionate de Primăria Piteşti 
continuau iniţiativa trasării Bulevardului Eroilor, 
dar şi alte acţiuni comunitare specifice. Un loc 
aparte ocupă nominalizarea mareşalului Ion/loan 
Antonescu în litera Z. Este vorba de informaţiile 
cercetătorului şi  publicistului Ion Gheorghe 
Petrescu, din Bucureşti, referitoare la amiralul 
Dan Z. Zaharia, devenit cetăţean al comunei 
Stoeneşti (Muscel). Personajul a colaborat, 
nemijlocit, la editarea discursurilor Conducătorului 
Ţării, prezentând valoare intrinsecă. Nuanţarea 
enciclopedică a sensurilor citate revine 
universitarului Gheorghe Nicolescu (G.I1.N), evocat 
anterior. 

Selecţiile tematice, din Enciclopedia 
Argeşului şi Muscelului, privind rolul lui 
Ion/loan Antonescu în istoria zonală, naţională 
sau europeană, pot continua! Subiectul a fost 
inspirat de continutul paginilor introductive, extrase 
din Enciclopedia României, Volumul IV 
(Economia naţională. Circulaţie, distribuţie 
şi consum), Imprimeria Naţională, Bucureşti, 
mai 1943, demers tipografic aflat, constant, în 
sistemul bibliografic uzual. După cum precizează 
casetele tehnice, lucrarea, fundamentală privind 
reliefarea autohtoniei, s-a realizat de Asociaţia 
Ştiinţifică pentru Enciclopedia României / ASPER, 
tomurile I-III, 1938, poartă pecetea Majestății Sale, 
regele Carol al II-lea, iar cel listat contextual apărea 
sub înaltul patronaj al domnului Mareşal Ion 
Antonescu, Conducătorul Statului. Comitetul de 

Direcţie, Consiliul de Administraţie, celelalte foruri, 
instituite, oficial, pentru elaborarea şi editarea 
Enciclopediei României, includ 35 de nume, 
marcante ale vieţii publice din perioada evocată, 
precum: Dimitrie Gusti (preşedinte), Nicolae 
Arcadian, Dan Botta, Constantin Enescu, 
Constantin Flondor, Mitu Georgescu, Ion Gigurtu, 
Constantin C Giurescu, Anton Golopenţia, 
Constantin Moisil, Constantin Orghidan, Mircea 
Vulcănescu. 

Obiectivare istoriografică din perspectiva acestor 
paragrafe degajă, frazat, pentru Volumul IV, 
Cuvânt înainte, semnat olograf, de maresalul Ion 
Antonescu, text reprodus, ad-literam, documentar: 
„Lupta uriaşă ce se dă în răsăritul Europei între 
cele două concepții de viaţă, care vor hotări 
organizarea şi soarta continentului nostru, 
angajează azi toate forțele materiale şi morale ale 
neamului românesc. România ia parte cu 
însufleţire şi convingere la această luptă, pentru că 
de sfârşitul ei victorios atârnă siguranţa deplină a 
existenţei sale şi putinţa împlinirii integrale a 
drepturilor noastre legitime. Conştiinţa aceasta a 
datoriilor şi drepturilor noastre stă temelie de 
nezdruncinat pentru jertfele generoase de sânge ale 
vitejilor, cât şi pentru eforturile excepţionale ale 
frontului intern. În asemenea împrejurări este de 
înțeles că activitatea culturală are mari greutăţi de 
învins. Aceasta cu deosebire atunci, când ea 
depăşeşte munca de creaţie individuală şi 
reprezintă acțiuni colective, cari nu pot fi împlinite 
decât în cadrul lor organic şi prin efortul comun al 
colaboratorilor chemaţi să le desăvârşească. Truda 
de a duce la capăt, în împrejurările excepționale de 
azi, reprezintă o formă de eroism moral vrednică 





de toată consideraţia noastră. Iată de ce preţuiesc 
în mod deosebit hotărârea „Asociaţiei ştiinţifice 
pentru Enciclopedia României” de a continua 
publicarea acestei opere unice, concepute după un 
plan original al sociologiei româneşti, cu scopul de 
a înfățişa, prin cei mai de seamă specialişti, o 
icoană vie şi unitară a vieţii poporului român, din 
toate regiunile şi din toate timpurile. Este o operă 
fundamentală de creaţie culturală românească cu 
atât mai valoroasă, cu cât ne-au lipsit până acum 
mai ales realizările muncii ştiinţifice organizate, 
cari întrec toate posibilitățile de creaţie 
individuală. Cu armele de foc, în bubuitul tunurilor, 
în iureşul de atac al baionetelor, se conturează 
granițele viitoare ale statelor, pe măsura 
potențialului vital al neamurilor. Numai armele 
culturii pot da însă conținutul de spiritualitate, 
care legitimează şi încheagă definitiv stăpânirile şi 
pune în valoare, spre folosul naţiunii şi umanităţii 
întregi, bogăţiile sufletului şi pământului 
românesc. De aceea, trecând peste orice alte 
consideraţii şi poate orice dificultăți ale 
momentului, iniţiativele culturale trebuiesc 
stimulate, continuitatea muncii creatoare trebuie 
asigurată în toate domeniile şi viitorul neamului 
trebuie zidit, cu răbdare şi stăruință, prin munca 
neobosită a fiilor lui celor mai buni, tineri şi 
bătrâni, înfrăţiți în dragoste şi trudă pentru 
înălțarea Patriei. Cu aceste gânduri am înţeles să 
acord sprijinul meu întreg, pentru ca „Enciclopedia 
României”, instrument atât de preţios de cultură 
pentru fiecare Român, să poată fi realizată pe 
deplin, cu un ceas mai devreme”. lon Antonescu, 
Mareşal al României şi Conducător al Statului 
(semnătură olograf). 

Personalitatea lui Eugen Ţurcanu 
(1925-1954) 


Prof. lonuţ Gabriel ZIDARU 


Motto:"Un bărbat frumos, ieşit din comun, cu capul mare, cu trăsături fine, fruntea lată, buze 
senzuale, părul castaniu spre blond, ondulat şi nasul de tip clasic, grecesc. Ochii, mari, exagerat de mari, 
albaştri, foarte expresivi. Când se încrunta, te înspăimânta. Bărbia specific tipului voluntar. Râdea 
rareori şi râsul lui era plăcut, atrăgător. Corpul, bine proporționat, părea al unui atlet de performanță. 
Când se enerva era atât de crud, că distrugea totul în calea lui, ca un ucigaş feroce. Mai era apoi şi de o 
inteligenţă ieşită din comun şi cu o memorie formidabilă. Îşi aducea aminte de tot ceea ce declarase 
fiecare student la Bucureşti şi Gherla”. 


Dumitru Bordeianu 


Abstract: The end of World War II in Romania represented the beginning of the communist regime that 
lasted until 1989. Many history pages from the first two decades of that period are filled with terrible horrors 
and crimes against thousands of Romanians. Some of them are related with the so called "Pitești 
Experiment” a prison in the city of Pitești- Argeş County- where people considered enemies of the 
communism were "educated and reformed” by all means of terror. The present study is dedicated to one of 
those who helped to enable and execute in prison this kind of 'reeducation”: Eugen Țurcanu. 

Key words: communism, Pitești Experiment, terror, education by terror, Eugen Țurcanu 


Introducere. În istoria comunismului Eugen Țurcanu, supranumit „călăul de la Piteşti” a 


românesc, Eugen Ţurcanu este unul dintre 
personajele cele mai crude şi inumane pe care le-a 
putut naşte comunismul din România, numele său 
fiind aproape sinonim cu „reeducarea de la Piteşti”. 


fost un personaj obscur, conducător al torţionarilor 
de la Piteşti, acesta a dat dovadă de o cruzime 
criminală fără limite faţă de victimele sale. 
„Experimentul Piteşti” pe care istoricul Francois 

Furet îl considera „una dintre cele mai cumplite 
experienţe de dezumanizare pe care le-a cunoscut 
epoca noastră”l, este direct legat de numele lui 
Țurcanu. Personaj central al ,„demascărilor”, Eugen 
Țurcanu a fost cunoscut de majoritatea celor închişi 
în Piteşti, unde avea puteri discreţionare: „De el se 
temea mai mult personalul care lucra pe secție 
decât de director (...) întrucât acesta dădea 
informații administraţiei şi despre personalul 


administrativ, lucru cunoscut în penitenciar”? , 


Cine a fost Eugen Ţurcanu? Fugen Țurcanu 
era originar din judeţul Suceava, a văzut lumina zilei 
în Dârmoxa (astăzi Broşteni, Păltiniş) pe 8 iulie 
1925, fiind cel mai mare dintre şapte fraţi. Tatăl său, 
Gheorghe, lucra ca supraveghetor de pădure chiar în 
Broşteni şi se înscrisese în P.M.R. Eugen a urmat 
şcoala primară la Păltiniş, în cătunul Drăgoiasa, şi 
alţi trei ani în cătunul natal, după care s-a înscris în 
1937 la Liceul „Dragoş Vodă” din Câmpulung 
Moldovenesc. Apropierea de Frăţiile de Cruce s-a 
produs în clasa a IV-a de liceu, nu atât datorită 
afinităţii pentru concepţia legionară, cât legăturile 
prietenești: "Ţurcanu a fost recrutat în decembrie 
1940, în plină guvernare legionară, şi încadrat în 
grupul FDC Câmpulung. 


Activitatea legionară a lui Eugen Ţurcanu. 
Activitatea din această perioadă s-a rezumat la 
participarea la şedinţe şi colectarea unor sume de 
bani, ea fiind tulburată de izbucnirea rebeliunii din 
21-23 ianuarie 1941. După înăbuşirea rebeliunii 
legionare, s-a reîntors la şcoală, unde a fost anchetat 
de un maior. Incidentele nu l-au făcut să renunţe la 
orientare, dar, întrucât activitatea legionară 
devenise interzisă, nu s-a remarcat prin nimic 
deosebit. În vara anului 1942 Ţurcanu a depus 
jurământul de frate de cruce3. Anul şcolar 1943- 
1944 i-a adus primele nemulțumiri majore faţă de 
noul şef de grup din liceu, fiindcă le pretindea 
„activitate intensă, şedinţe peste şedinţe, lucru cu 
care eu nu eram de acord”. După pătrunderea 
trupelor sovietice în nordul Moldovei, în martie 
1944, Ţurcanu s-a refugiat la Viforâta şi s-a întors 
abia în toamnă pentru a-şi relua studiile. Rămas 
singurul frate de cruce din liceu, a primit ordin să 
continue activitatea şi a condus două şedinţe la care 
au participat, printre alţii, Ştefan Andronic, Vasile 
Badale şi Maximilian Sobolevschi, cu care se va 
reîntâlni în penitenciarul din Suceava. Prin urmare, 
pentru o scurtă perioadă a fost chiar şeful grupului 
FDC Câmpulung. Pare să fie ultimul gest voluntar 
făcut pentru legionari, pentru că la începutul anului 
1945 s-a înscris în UTC, moment din care colegii au 

început să-l evite. Spre finalul liceului a trăit o 
poveste de iubire cu Oltea Saghin, fiica unui 
comandant legionar din Câmpulung, care ulterior a 
fost obligată să renunţe la şcoală pentru a naşte o 
fetiță, Elena, botezată astfel după mama lui Eugen. 

Ţurcanu şi-a dat examenul de bacalaureat pe 10 
iulie 1945 la Suceava şi s-a înscris la Facultatea de 
Drept din Iaşi. Anul următor a fost invitat la două 
şedinţe ale grupului legionar de la Drept, la care a 
participat probabil din prietenie pentru Dumitru 
Solcan şi Ştefan Andronic, deşi în sinea sa era din ce 
în ce mai stingher. Numai că lucrurile se 
schimbaseră definitiv pentru tânărul student: 
„Acum însă eram ateu şi interveniseră lucruri ce 
aveau să caracterizeze un moment de cotitură în 
viaţa mea”4. Deşi a acceptat să participe la şedinţe, 
Ţurcanu nu a reuşit să intre în atmosfera grupului şi 
a încercat să discute şi despre alte subiecte decât 
cele de ideologie legionară pentru a vedea dacă nu 
sunt „în contratimp cu realitățile”, dar colegii l-au 
refuzat şi l-au ameninţat indirect, spunându-i că 
discuţiile libere pot duce la rătăciri. La a doua 
întâlnire, un episod şi mai penibil avea să-l facă să 
conştientizeze fără urmă de îndoială că locul său nu 
mai este lângă legionari: Dumitru Solcan i-a cerut să 
vorbească despre Corneliu Zelea Codreanu în timp 
ce se uită la o stea luminoasă. Nefiind pătruns de 
solemnitatea căutată de fostul său şef, Ţurcanu a 
refuzat să răspundă şi a părăsit definitiv activitatea, 
„dezamăgit şi scârbit de mişcarea legionară”. La 
rândul lor, legionarii l-au considerat din acest 
moment „trădător”. Ruperea de sub influenţa 
legionar-reacţionară a familiei soţiei i-a fost 
facilitată de cunoaşterea unor studenţi comunişti şi 
de acumularea primelor cunoştinţe ideologice. 


Eugen Ţurcanu şi mişcarea comunistă. În 
mai 1947 s-a înscris în P.C.R., iar mai târziu a fost 
înscris la o şcoală diplomatică a Comitetului Central 
al P.C.R. Toate acestea n-au contat în ochii 
comuniştilor faţă de participarea la şedinţele 
legionare şi Eugen Ţurcanu a fost arestat la 25 iunie 
1948, în urma declaraţiilor date în anchetă de unul 
dintre legionarii arestaţi în săptămânile precedente. 
Printre acuzaţiile care i s-au adus a fost si cea de 
părtinire legionară, deşi acest lucru nu a putut fi 
verificat până acum. Această „părtinire” implica 
nedeclararea faptului că soţia sa era fiica unui 
legionar de seamă. După îndelungate anchete, 
comisia Tribunalului Militar din Iaşi îl va condamna 
la şapte ani de închisoare, pentru „activitate 
legionară” şi pentru delict de uneltire. În realitate, 
însă, fu trimis acolo pentru un scop mult mai 
complex, scop al cărei unealtă urma să devină, 


Restituiri Pitești nr. 2/2017 


considerat de comunişti ca un element destul de 
devotat, măcar pentru a începed. 


Eugen Ţurcanu şi perioada de detenţie la 
închisoarea din Suceava. Pe 3 iulie 1948, Eugen 
Turcanu, a fost depus la închisoare, apoi încarcerat 
la camera 47 parter0. În perioada detenţiei de la 
Suceava, "Ţurcanu a colaborat cu ofiţerul Şniţer şi 
chiar a redactat împreună cu câţiva colegi un istoric 
al grupării pe care a condus-o o scurtă vreme. Dar 
arestarea a lăsat urme adânci şi l-a determinat să îi 
propună comisarului Ciupagea o acţiune de 
reeducare a deţinuţilor politici. Planul acesta consta 
în începerea unei campanii de aşa zisa „reeducare” 
a studenţilor, campanie care trebuia să aibă 
consecinţă „reîncadrarea” studenţilor în viaţa 
comunistă, deci trecerea lor printr-o şcoală politică. 
De la început, l-a avut colaborator apropiat pe 
studentul Titus Leonida. Primul lucru făcut a fost 
stabilirea unor tabele statistice din care reieşea 
originea deţinuţilor din Suceava, categoria socială 
din care făceau parte, averea, educaţia primită, 
apartenenţa politică. Regimul era interesat de 
propunerea lui pentru că reeducarea este un 
principiu des utilizat în discursul comunist iar 
penitenciarele trebuie să devină institute de 
reeducare a duşmanilor poporului. Dorinţa lui 
Ţurcanu era de a demonstra regimului în mod 
practic că îi este fidel şi s-a rupt complet de rătăcirea 

legionară din tinereţe. Desfăşurarea ulterioară a 
evenimentelor ne indică faptul că regimul a început 
să se folosească de el cel puţin din luna noiembrie, 
când Ţurcanu a fost numit planton pe etajul I şi îşi 
punea bazele unei reţele informative. Regimul de 
detenţie al lui Țurcanu era unul special. Acesta avea 
o cameră separată. Ţurcanu era un fel de ştab al 
tuturor plantoanelor. El avea cheile de la celule 
asupra sa, nu gardianul. Ţurcanu muta oamenii 
dintr-o cameră în alta după un plan al său, neştiut 
de nimeni. Tot el supraveghea prin vizetă pe deţinuţi 
şi trăgea cu urechea pe la uşi ca să ştie ce se petrece 
în camere. Puterea lui în inchisoarea Suceava era 
mai mare decât a directorului. În închisoarea din 
Suceava, Ţurcanu s-a împrietenit cu Alexandru 
Bogdanovici cu care a înfiinţat O.D.C.C. 
(Organizaţia Deţinuţilor cu Convingeri Comuniste şi 
i-a imprimat o formă de organizare tipic comunistă, 
cu responsabili pe probleme (cadre, agitaţie şi 
propagandă, cultural etc.). Ţurcanu a format un 
„birou” al organizaţiei în care şi-au împărţit 
responsabilităţile: Eugen Ţurcanu (secretar), Ion 
Bob (responsabil organizatoric), Alexandru 
Bogdanovici (educaţie, lămurire politică), Leonard 
Gebac (încadrări de membri), Ion Negură (ajutor al 
lui Gebac), şi Alexandru Mărtinuş (documentare, 
scripte)7. În mai puţin de câteva luni, în data de 19 
aprilie 1949, Ţurcanu a fost transferat la închisoarea 
din Piteşti. 

Eugen Ţurcanu si reeducarea de la Piteşti. 
Încă din prima zi, Ţurcanu a căutat să discute cu 
directorul închisorii, Alexandru Dumitrescu, 
angajându-se astfel imediat ca informator asupra 
tuturor deţinuţilor din Piteşti. Ţurcanu a fost 
recrutat ca informator al conducerii inchisorii, 
beneficiind şi de un tratament mult mai favorabil 
decât cel aplicat deţinuţilor obişnuiţi, beneficiind de 
suplimente de mâncare, libertate de mişcare în 
interiorul penitenciarului, iar el avea grijă ca toţi 
deţinuţii să devină partizani ai ideilor comuniste, 
indiferent de mijloacele folosite. Decizia de a 
introduce violenţa a fost luată undeva prin luna 
noiembrie 1949, şi nu este foarte clar dacă a fost 
iniţiativa lui Ţurcanu sau dacă ea i-a fost sugerată 
de altcineva. Cert este faptul că ideea a fost 
îmbrăţişată complet de Eugen Ţurcanu, care a 
devenit în scurt timp stăpânul de facto al inchisorii. 
A pornit şi condus bătăile în toate camerele în care 
era prezent, de regulă prin exclamaţia simplă: „Pe ei 
!, iar la început i-a instigat şi pe gardieni să 
participe la violenţe, minţindu-i că victimele i-au 
numit „,sifilitici” şi „mitocani”. Ţurcanu a participat 
direct la torturarea a sute de deţinuţi la Piteşti prin 
bătaie combinată cu alte metode de intimidare ca 
înjuratul, izolarea în poziţie, frecatul camerei etc. şi 
este responsabil pentru decesul aproape tuturor 
victimelor. Eugen "Ţurcanu a continuat demascările 
cu şi mai multă brutalitate începând cu decembrie 
1950. La 18 august 1951 Ţurcanu a fost transferat la 
penitenciarul din Gherla, unde şi-a continuat 
activitatea de torţionar8. A participat şi aici la bătăi, 
însă mai degrabă ocazional, realizând că planurile 


— 24 


manipulatorilor s-au schimbat. La 19 decembrie 
1951 a fost transferat la Jilava, unde se pare că a stat 
pe tot parcursul anului 1952. Nu după mult timp, 
atrocitățile săvârşite de torţionarii conduşi de 
Țurcanu au fost mediatizate, drept pentru care 
acesta a fost condamnat de comunişti. 

Procesul lui Eugen Țurcanu. Procesul lui 
Eugen Ţurcanu şi a grupului de torţionari pe care i- 
a condus a avut loc în perioada septembrie- 
noiembrie 1954, iar completul de judecată a fost 
condus de Alexandru Petrescu, cel care prezidase şi 
la procesele lui Iuliu Maniu şi ale sabotorilor de la 
Canal. Actul de acuzare formulat de procurorul 
militar susţinea că activităţile acuzaților erau 
urmare a unei iniţiative a lui Horia Sima pentru a 
acredita în ţările imperialiste ideea că se urmărea 
exterminarea şi maltratarea deţinuţilor în puşcăriile 
comuniste, pentru a compromite regimul şi 
guvernul român. Prin sentinţa din 10 noiembrie 
1954 Ţurcanu, împreună cu majoritatea membrilor 
grupului acestuia, au fost condamnaţi la moarte. 
Printre deţinuţi a circulat zvonul că Eugen Țurcanu 
s-ar fi căit înainte de moarte. Octavian Tomuţa 
susţine că s-a întâlnit cu un preot care a stat în celulă 
cu un Ţurcanu „abătut, era frământat, era un 
amestec de resemnare şi disperare”. El l-a întrebat 
daca Dumnezeu poate ierta „crime multe şi grele” 
iar Nicolae Itul pretinde că l-a auzit în Jilava 
strigând de la un geam: „Mă băieți, mă, aici 
Țurcanu ! Vă rog să spuneți tuturor că-mi pare rău 
de toate crimele şi de tot răul pe care l-am făcut şi 
să mă ierte, dacă pot!9. Faptul este aproape 
imposibil de confirmat sau de infirmat astăzi. Eugen 
Ţurcanu a fost executat, prin împuşcare, conform 
actelor oficiale, pe 17 decembrie 1954, iar decesul a 
fost înregistrat la Sfatul Popular al comunei Jilava la 
5 octombrie 1962. 


Note de subsol: 

1  http://www.historia.ro/exclusiv_web/portret/ 
articol/eugen-turcanu-monstrul-pite-ti. 

2 Mureşan Alin, „Piteşti, Cronica unei sinucideri 
asistate”, Ediţia a II —a, Institutul de Investigare a 
Crimelor Comunismului şi Memoria Exilului Românesc, 
Eitura Polirom, 2010, p. 247. 

3 Ibidem, p. 248. 

4 Ibidem, p. 249. 

5 Bacu Dumitru „Piteşti, centru de reeducare 
studenţească”, Editura Christiana, Bucureşti, 2011, p. 51. 

Stănescu  Mircea,,Reeducarea în Romania 
Comunistă (1945-1952), Aiud, Suceava, Piteşti, Braşov”, 
Editura Polirom, 2010, p. 51. 

7 Mureşan Alin , op. cit., p. 253. 

Ibidem, p. 254. 
9 Ibidem, p. 256. 

Motorsportul argeșean se conjugă la...trecut 
(XII) 


ing. Nicolae COSMESCU 


Abstract: Presented for several numbers in this review, the memories about the great Romanian car 
race drivers, about the greatest races in Romania are meant to illustrate more and more of the Argeș 
County and the national car race history. Although racing seems like an individual sport, the reality is far 
different. No great car race driver would have succeeded at becoming a legend of this sport without the 
help of those in his team. These articles present all their stories. In this one, we will tell that of Dacia Racing 


Team and Bogdan Marișca 


Keywords: speed races, Dacia Racing Team, Bogdan Marișca, car development 


Titi Aur a plecat fără să fi cunoscut satisfacţiile şi 
gloria la care spera, şi la care îi dădea dreptul clasa 
lui deosebită. La momentul acela, echipa de la 
Automobile Dacia nu-i putea asigura mijloacele care 
să-i permită accesul la grandoarea ce-i fusese sortită 
de steaua destinului său. Dar Necula nu a disperat în 
faţa unei asemenea pierderi. Avea deja soluţia 
pentru a-i substitui lipsa. Şi nu una, chiar două. Aici, 
întrucâtva, putem compara iniţiativa acestuia, 
demnă de toată lauda, asemenea celei dominantă în 
echipa IAP la începutul anilor *80. Când au fost 
“adunate“ mai toate marile talente, consacrate sau 
în curs de devenire. După care, cu trecerea anilor, 
echipa s-a polarizat, iar a cincea maşină era mai tot 
timpul destinată promovării. A “intereselor de 
grup”, cum s-ar zice în ziua de azi. 


Prioritate factorului tehnic. Oricare manager 
din sportul auto ştie că rezultate deosebite nu se pot 
obţine decât pe două căi. Unice. Fie progres tehnic, 
fie uman. Este un adevăr axiomatic în această 
disciplină. În general, în întregul motorsport. 
Dumitru Necula era suficient de inteligent şi versat 
să nu le cunoască. Ba, chiar a vrut să le reunească pe 
ambele! Fapt absolut remarcabil. Cum un pilot, cât 
de mare ar fi, nu poate obţine victoria dacă nu are şi 
o maşină aptă să învingă, ceea ce-i rămânea de făcut 
şefului de competiţii tocmai asta era, să pună la 
dispoziţia sportivilor material de prim rang. Cu atât 
mai mult cu cât Nova, noul model al uzinei, tocmai 
fusese lansat pe piată. Nu trebuia ignorat faptul că 
cel mai penetrant impact mediatic este tocmai 
angajarea automobilului în competiţiile auto. Este o 
condiţie sine qua non. Însă, pe lângă avantaje, există 
şi un risc major: dacă nu se impune, va suferi la 
capitolul imagine. Pe atunci, la noi conta mai puţin 
acest aspect. 

Aşa încât, lumea voia să lucreze profesionist. Şi 
aici avem în vedere aproape exclusiv staff-ul 
competiţiilor. Pentru a impune modelul în faţa 

adversarilor era nevoie de o motorizare super-serie. 
Adică, de altceva. Mai ales că după o perioadă de 
oarecare recesiune, manifestată în raliurile 
autohtone, anul 1995 a fost unul al relansării. Tot 
mai mulţi români îşi aduc maşini de top, la nivelul 
mondial al zilei. Pe care unii dintre ei le mai şi 
pilotează admirabil. Aşa că opţiunea spre mecanica 
străină era absolut justificată. Desigur, până la un 
punct. Lui Necula, aspectul îi serveşte de minune. 
Iar ideea este una singură: apelul la o motorizare din 
exteriorul ţării. Era ceea ce numea drept “impactul 
tehnicii venită de afară“. Și s-a orientat spre un 
motor de VW Golf GTi. Bazament pe care alergase şi 
până atunci. Dar acum voia ceva mai mult decât 
produsul de serie. Dorea să fie preparat “la mama 
lui“, la Hohnester, în Germania. Cu pistoane forjate 
şi cuzineţi speciali. Cu injecție multipunct, asociată 
cu supraalimentare. Un astfel de “pachet“ furniza o 
putere impresionantă. Unii vorbeau de 300-350 CP, 
în configuraţia finală. Putere de-a dreptul isterică, ce 
conferea maşinii reacţii bestiale. Dar nu numai 
motorul era punctul forte. Pe amortizoare scria 
Bilstein. Arcurile-suspensie erau făcute de Eibach. 
Discurile faţă erau autoventilate şi aveau etriere cu 4 
sau 6 pistonaşe. După cum raliurile erau pe 
“macadam“ sau pe asfalt. Că diferenţialul era 
autoblocant, nu v-am zis nicio noutate care să vă 
surprindă. Era de la sine înţeles. Restul, zice Necula, 
“a fost dezvoltat din gama proprie Dacia“. Practic, se 
ajunsese de la o Dacia Nova, autoturism clonat 
după Renault, la un model de competiţii tixit de 
euro-componente. 


Sosirea lui Gollner limpezeşte opţiunea 
motorizării. În privinţa progresului uman, la 
echipă au fost aduse două persoane deosebite. Unul 
dintre aceştia se numea Heinz Gollner. Avea o 
constituţie atletică, păr blond, şi o figură tipic 
ariană. Era un român care locuia în Germania. 
Pentru toate acestea era numit “sasul“. Pilota un VW 

Golf GTi personal, cu care reuşise în anul precedent, 
pe când servea în echipa lui Grigorescu, să devină 
campion absolut al României! Racolat de Necula, 
acesta va aduce cu el şi numărul unu de concurs, ce 
tindea să devină un fel de rara avis pentru cei de la 
Colibaşi. Heinz mai poseda şi o vastă experienţă în 
materie de motorizare VW, ce se potrivea de minune 
cu persistenta idee a lui Necula de a fi propulsat de 
o masină Dacia, dar cu motor german. Cum se şi 
întâmplase în ultimele sezoane. 

Un alt atu al “sasului” îl constituia numeroasele 
cunoştinţe şi intrări privilegiate la diverşi 
preparatori. Chiar mai mult, descindea când dorea 
la... Audi Sport! Ceea ce se va dovedi destul de 
repede extrem de benefic. Gollner a răspuns fără 
ezitare chemării lui Necula, angajându-se atât în 
campionat, cât şi în prepararea automobilelor Nova 
de grupa H. Lansarea în curse a mașinii, într-o 
variantă de tip “rudă săracă”, s-a făcut într-o 
întrecere de viteză în coastă, sub pilotajul lui Viorel 
Obrejan. Debutul nu spusese mare lucru. În schimb, 
variantele de raliu, preparate cu o motorizare 
extrem de puternică, se vor dovedi dezastruoase de- 
a lungul întregului sezon din 1995. La care ne 
referim. 


Transmisia produce o adevărată 
hecatombă. Sub aspect sportiv, Heinz a avut un 
debut răsunător în noua echipă. Lucru ce se 
întâmplă mai întotdeauna cu un nou venit. Prima 
cursă va fi mereu de referinţă. Uneori pentru tot 
timpul cât evoluează în acea structură. El, numărul 
unu, conducea dansul în Ralhul Braşovului, până 
când o planetară rebelă a necesitat apelul la 
mecanici. Numai că mica echipă pe care a avut-o la 
dispoziţie în acel moment nu s-a ridicat la înălţimea 
prestigiului cu care fusese odată acreditată, şi 


problema a rămas nerezolvată. Kaput! Talentul lui 
Gâllner însă nu poate fi pus nicio clipă la îndoială. În 
Raliul Argeşului, “la Dacia acasă”, tot el este cel care 
conduce cursa după prima sa zi. Ce putea fi mai 
minunat decât ca o Nova să se impună în competiţia 
organizată la iniţiativa uzinei producătoare? Toate 
speranţele erau permise. Noaptea, cu siguranţă a 
prilejuit vise frumose multora. Ivirea zorilor a fost 
însă de altă părere. Şi în scurt timp s-a produs o 
adevărată hecatombă. “Sasul“ a fost trădat de 
ambreiaj, iar Necula de planetară. Aşa pieri gloria de 
o zi şi o noapte a celor de la Colibaşi! 

Cea care ceda cu o regularitate demnă de o cauză 
mai bună era întotdeauna transmisia. Dar nu 
ambreiajul, care era bi-disc. Şi nici cutia de viteze. 
Pentru a elimina această sumbră perspectivă, s-a 
apelat la Gemmini, o firmă italiană ce le-a livrat cutii 
secvențiale, cu şase trepte. Dar tot nu se pusese 
capăt “revoltei“ transmisiei. Mai rămâneau 
planetarele. S-au probat flanşe realizate la Audi 
Sport, cu materialul acelora, dar problemele au 
continuat. Mai reuşite, spune “Puiu” Rusu, pilot şi 
inginer angrenat în punerea la punct a monstrului, 
au fost cele realizate la... Metrom Braşov. După 
păreri autorizate, a celor prezenţi în competiţiile 
acelui an dezastruos, cele patru automobile înscrise 
în campionat n-au reuşit, împreună, să facă mai 
mult decât “100-150 km pe probe“!? Îngrozitor de 
puţin. Şi niciodată n-au fost văzute la finişul vrunui 
raliu din calendar. Întregul sezon a fost un nesfârşit 
de lung şir de eşecuri. Toate generate de 
nepotrivirea dintre puterea mult prea sălbatică a 
motoarelor, faţă de fragilitatea unor componente ale 
transmisiei. Un sezon în care Gollner n-a reuşit 
niciodată să cocheteze cu victoria. Nici chiar cu 
podiumul. Abia după cea din urmă încercare, 
majorarea planetarelor în zona de joncțiune cu 

Ultima dată când 
a fost văzut un 
model Dacia 
purtând numărul 1 
la raliuri a fost în 
1995. Performanţa 


nu a aparţinut 
maşinii, ci lui 
Gâllner. 

autoblocantul, maşinile au devenit competitive. Dar 
tristul sezon al anului 1995 se încheiase deja. Însă, 
odată rezolvată această problemă, lucrurile vor sta 
cu totul altfel. Maşina devine o adevărată rachetă 
sol-sol. O revelaţie ce a băgat groaza în adversari. 


Auf wiedersehen, Heinz! Nici chiar în anul 
următor, când “bestiile“ au fost îmblânzite, Gollner 
nu se va întâlni cu reuşitele. Abia în 1997 îl vom 
regăsi pe un podium final. Şi nu pe cea mai înaltă 
treaptă a sa. Va fi însă campion cu echipa. O ispravă 
de-a dreptul excepţională, cu care Dacia Racing 
Team, ultima denumire a echipei de competiţii a 
uzinei, nu se mai întâlnise de mai bine de un 
deceniu. Incredibil, nu? Ei bine, tocmai acum când 
maşinile erau în sfârşit competitive, când punerea 
lor la punct fusese înţeleasă şi intrase sub control, 
când totul era OK sub aspect tehnic, echipa îi 
mulţumeşte lui Gollner pentru tot ce făcuse pentru 
ea, şi părţile se separă amiabil!! Motivul divorţului, 
după spusele unui actor principal, cum era Necula, 
constituindu-l “insuficienţa fondurilor şi a 
rezultatelor“!? “Sasu“ îşi făcuse datoria. Acum putea 
să se renunţe la el. Mai ales că de când lucrurile 
mergeau bine şi transmisiile nu se mai încăpăţânau 
să refuze transferarea hergheliei de cai-putere spre 
asfalt, componenţii echipei erau dominați de un alt 
prim-solist de o virtuozitate deosebită, Constantin 
Rusu. “Puiu“ sau “Puiuţu“. Un inginer, dar mai ales 
un pilot de excepţie. Participant şi el la “proiect“, pe 
când încă nu aparţinea “sistemului“ Adică, echipei. 
Şi prieten cu... Heinz. 

Gollner a plecat de la Dacia, dar în secunda a 
doua s-a alăturat unui alt racing team. Cu nume 
mult mai rezonant. Alături de alţii, acesta a mai 
câştigat curse, a mai luat titluri cu echipa, dar în 
dreptul numelui său, la individual, nu s-a mai scris 

niciodată campion la raliuri. Avusese însă fericirea 
de a se număra printre puţinii aleşi cărora le 
revenise onoarea să poarte numărul unu pe maşină 
un sezon întreg. Singura data când o Dacia Nova a 
purtat o aşa cifră glorioasă, fără ca maşina în cauză 
să fi avut vreun merit în acest sens! 


L-a văzut, i-a placut, l-a luat. Cel de al doilea 
personaj sosit în echipa Dacia, odată cu Gollner, era 
un nume mult mai puţin rezonant decât al 
campionului €n titre. Îl chema Bogdan Marişca şi 
provenea din nesecatul izvor de talente care a fost 
întodeauna Clujul curselor motorizate. Era foarte 
tânăr şi nu avea “în braţe“ decât un singur sezon. 
Dar unul care i-a făcut pe mulţi să rămână fără aer. 
În chiar anul său de debut, Marişca s-a clasat pe 
podiumul clasei sale, din faimoasa grupă H. I-au 
luat faţa doar componenţii echipei Automobile 
Dacia, Vasile şi Aur. O asemenea recomandare nu-l 
putea lăsa indiferent pe şeful competiţiilor uzinei. 
Dumitru Necula îl cunoscuse mai îndeaproape în 
cursul anului, când i-a oferit maşina sa de 
antrenament “să se dea“ cu ea, să vadă ce înseamnă. 
Să compare şi să facă diferenţa. Cu atât mai mult cu 
cât Bogdan oficia în campionat cu automobilul 
familiei! Demonstrația la care a fost martor, l-a 
convins. Băiatul poseda un potential mai mult decat 
promiţător. Trebuia luat pentru a-l forma. 
Convingere întărită şi de Titi Aur, care i-a făcut 
aceeaşi recomandare când şi-a luat la revedere de la 
echipa din Colibasi. Necula i-a făcut propunerea, şi 
Marişca n-a aşteptat o a doua invitaţie. Aşa ceva nici 
ca se putea refuza. Cu siguranţă, a fost singurul 
talent adevărat, dar fără CV, promovat în aceasta 
grupare în ultimii 15 ani. Practic, de la generaţia de 
excepţie, Balint-Banca-Urdea-Vasile. Pentru ai 
nominaliza în ordine alfabetică. 





Marișca, la Cluj, 
la bordul unei Nova 


de grupa A, în 
ultimul an de 
existenţă a 


competiţiilor la 
uzină. 

Ajuns unde mulţi au visat, dar puţini au reuşit să 
acceadă, Marişca şi-a mai văzut confirmat un gând 
ce-l avusese de când se apucase de curse: să facă din 
acestea “un hobby profesionist“. O sintagmă 
nemaiauzită până atunci. Dar deosebit de 
revelatoare. A ajuns să fie plătit pentru că pilota. 
Desigur, nu la salariile din lumea bună, ci ca 
muncitor la Dacia, unde fusese trecut pe statul de 
plată. Aşa cum figurau în anii comunismului, peste 
tot în ţară, fotbaliştii şi alţi sportivi “amatori”. În 
primele doua sezoane, pe o Liberta de grupa A, 
Bogdan n-a înscris în dreptul său rezultate care să 
taie respiraţia. Ba chiar a avut parte de un an de 
coşmar, plin de abandonuri. Tehnice, desigur! Dar 
noi ştim foarte bine că în lumea piloților există un 
adagiu de care nimeni nu se delimitează. Este 
faimos, şi sună cam aşa: o cursă se câştigă din 
mână şi se pierde datorită maşinii. Fi bine, Marişca 
nu se raliase în totalitate conceptului. EI este un 
ardelean clasic. Vorbeşte rar, calculat, frumos. În 
plus, era şi obiectiv. Calităţi pe care le apreciase şi 
Necula. Ca sportiv, pilota bine în ciuda unei 
experienţe reduse şi a unei maşini penalizată de o 
concepţie ce nu o destina competiţiilor. Era 
ambițios, tenace, ştia ce vrea. Dar mai ales punea 
pasiune în tot ce făcea pentru curse. Aceasta este 
picătura ce-i diferenţiază pe sportivi. Fiindcă toţi 
muncesc, toţi se antrenează. Vorbim aici de oamenii 
care au avut ceva de spus în acest sport. Cu fiecare 
sezon lăsat în urmă, Bogdan Marişca îşi convingea 
adversarii că este unul dintre cei care vor conta în 
viitoarele dispute. Dar până atunci avea să mai 
treacă ceva timp. 














“Net superior maşinii”. Cu maşina moştenită 
prin plecarea lui Măcăneaţă, clujeanul reuşeşte o 
clasare excepţională la finalul ediţiei din 1997: locul 
cinci în clasamentul FIA. Al României, desigur! Iar 
omologarea Daciei Nova în grupa A îl pune deodată 
într-o altă lumină, mult mai strălucitoare. La 
volanul acesteia, prinde podiumul final al ierarhiei 
generale a anului ce a urmat. De atunci, 
abonamentul la locurile de onoare devine 
permanent. Cu toate acestea, Marişca n-a reuşit 
nicio victorie la general şi niciun titlu pentru uzina 
de la Colibaşi. Ce-l împiedica să vină mai sus în 
ierarhia raliurilor? Desigur, nu valoarea sa. Dan 
Boboescu, colegul de maşină al lui Necula în acele 
vremuri de agonie şi extaz, un versat al 
fenomenului, a făcut o observaţie remarcabilă 
referitoare la clujean. Care, zicea Boboescu, 
“calitativ este net superior maşinii pe care o 
pilotează”. Ceea ce recunoaşte şi cel vizat, într-un 
interviu din acea perioadă. Şi era corect ce spuneau 
cei doi. Cu o Nova de grupa A, ce scotea doar 100CP 
din cei 1600cm3 ai săi, Marişca se bătea şi uneori 
învingea multe maşini “de firmă“. Dar întodeauna, 
şi fără glumă, succesele i se datorau în exclusivitate. 
Aşa încât, cu toţii au sperat într-un reviriment. Care 
nu avea să se producă. Fiindca la finalul lui 1990, 
după ce uzina a trecut sub controlul lui Renault, 
întreaga “gaşcă” a fost trasă pe dreapta. Fiecare 
luând-o încotro a crezut că e mai bine. Sau unde a 
putut. Dar până atunci, până când timpul celebrei 
echipe de odinioara se va termina, s-au mai 
întâmplat câteva fapte ce trebuie neapărat relatate. 





Agitaţie într-un 
punct de asistenţă 
tehnică. 

O sinteză științifică fundamentală 
în cultura română“ 


Din bogata suită de lucrări ale romancierului, 
esteticianului, istoricului si criticului literar Mihail 
Diaconescu, tratatul Istoria literaturii dacoromane, 
ediţia a doua, revizuită şi adăugită, apărută în anul 
2013, la Editura Fundaţiei Internaţionale „Mihai 
Eminescu” din Bucureşti, reprezintă, fără îndoială, o 
operă fundamentală şi monumentală. Apărută în 
condiţii grafice deosebite la tipografia Gutenberg din 
Bucureşti, cartea impresionează prin masivitatea sa 
(832 pagini), impunându-se prin bogăţia şi noutatea 
informaţiilor, ce le aduce în dezbaterea temei 
abordate. În Precuvântarea la această excepţională 





Prof. Univ. Dr. 
Mihail Diaconescu 





ISTORIA LITERATURII 
DACOROMANE 


Editura Fundaţiei Internaţionale 
„Mihai Eminescu” 











sinteză ştiinţifică dedicată literaturii creştine, Î.P.S. 
Dr. Irineu Popa, Arhiepiscop al Craiovei şi Mitropolit 
al Olteniei, subliniază faptul că lucrarea Domnului 
Profesor Mihail Diaconescu este „nu numai o carte de 
istorie, ci şi o carte de spiritualitate creştină şi 
românească”, iar apariţia ei „poate constitui un 
binevenit prilej de rememorare a cadrului originar 
de  conviețuire a strămoşilor noştri şi de 
popularizare a vieții şi cunoştinţelor lor istorice, 
filozofice şi teologice în rândul cititorilor de azi”. 
Elaborată iniţial ca o succesiune de prelegeri 
prezentate de autor la cursul de literatură comparată 
pentru anul al II-lea al Facultăţii de Limbi Străine a 
Universităţii „Spiru Haret” şi la cel de Sociologia artei 
şi literaturii ţinut la anul al IV-lea, la Facultatea de 
Sociologie, Psihologie şi Pedagogie a Universităţii din 
Bucureşti, lucrarea în formatul actual a fost 
considerabil lărgită prin adăugarea unor prelegeri 
prezentate studenţilor filologi de la Facultatea de 
Științe a Universităţii din Piteşti. Unele capitole din 
lucrare reprezintă comunicări ştiinţifice prezentate de 

autor la Academia Română, la Institutul de Istorie şi 
Teorie Literară „G. Călinescu” al Academiei Române, 
la Facultatea de Limbi Străine a Universităţii „Spiru 
Haret” sau la unele conferinţe şi colocvii 
internaţionale organizate de Universitatea Sorbonne 
— Paris şi de Deutscher  Akademischer 
Austauschdienst - Bonn. Structurat în 10 mari 
secţiuni, tratatul Istoria literaturii dacoromane 
debutează cu o Cronologie comentată a 
evenimentelor literare şi culturale, de la domnia 
regelui Burebista (c. 82 — c. 44 î.d.Hr.) până în 
prezent (anul 2009), cu accent pe momentele ce 
marchează începuturile şi dezvoltarea formelor 
literare în spaţiul carpato-danubiano-pontic. De la 
primele scrieri bisericeşti din epoca dacoromană, 
continuând cu prezentarea operelor şi autorilor acelei 
perioade, Cronologia comentată se constituie, de 
asemenea, într-o riguroasă bibliografie adnotată a 
temei tratate. „Existenţa statului condus de Burebista 
— arată autorul — a favorizat înflorirea unor forme 
lirice şi epice în literatura populară a geto-dacilor. 
Varietatea creaţiilor folclorice geto-dacice care 
compun genul liric este ilustrată de specii iterare ca 
oda, peanul, cântecul erotic (scolia), epoda, 
bocetul (torelli), şi belagines -— atestate de 
diverse surse istorice antice. Literatura populară a 
geto-dacilor număra între formele (speciile, 
instituțiile) genului epic mitul, legenda, 
naraţiunile cu caracter moralizator etc.” 
Graţie preocupării aparte de care s-a bucurat 
augusta provincie romană, Dacia, din partea 
împăraţilor de la Roma, aici s-a dezvoltat o 
înfloritoare civilizaţie, în cadrul căreia a fost acordată 
o atenţie deosebită culturii, în general, și creaţiilor 
literare, în special. Sub genericul Argumentum, 
Secţiunea II prezintă contextul istoriografic în care au 
fost realizate studiile de istorie literară, istoria limbii 
române, istorie bisericească, istoria filozofiei, 
comparatism literar, istorie culturală şi istoria artei 
care subliniază importanţa scriitorilor dacoromani şi 
a operelor lor pentru evoluţia spirituală a poporului 
român şi a întregului continent european. Se regăsesc 
aici contribuţiile majore ale unor reputați specialişti 
în domeniu, precum Pr. Prof. Dr. Ioan G. Coman, Dr. 
Nestor Vornicescu Mitropolitul Olteniei, Octavian 
Lazăr Cosma, Pr. Prof. Dr. Mircea Păcurariu, Prof. Dr. 
Dan Horia Mazilu, Prof. Dr. Gabriel Ţepelea, ş.a. În 
cadrul acestei secţiuni, un interes aparte prezintă 
capitolul referitor la receptarea epocii literare 
dacoromane în istoriografia română și europeană, în 
cadrul căruia sunt evidenţiate personalităţile de 

început şi lucrările lor ştiinţifice, precum Dimitrie 
Cantemir, Gheorghe Şincai şi Petru Maior, cât şi 
preocupările pentru editarea textelor, dintre care se 
remarcă cele ale lui Ghenadie I. Enăceanu, profesor 
de istorie bisericească la Facultatea de Teologie din 
Bucureşti, al cărei prim decan a fost între anii 1884 şi 
1887. Urmează apoi prezentarea epocii literare 
dacoromane în lucrările istoricilor Gheorghe Zottu 
(1842-1885), Gherasim  Timuş (1849-1911), 
Constantin I. Erbiceanu (1838-1913) şi Nicolae Iorga 
(1871-1940). Prezentând şcoala ştiinţifică fondată de 
Vasile Pârvan, dl. Prof. Mihail Diaconescu apreciază 
că, prin întreaga sa operă, marele istoric român „a 
contribuit în mod decisiv la înțelegerea ştiinţifică, tot 
mai nuanțată, a epocii dacoromane... Pârvan şi-a 
fascinat contemporanii pentru că practica o rigoare 
severă în tot ceea ce întreprindea în domeniul 
cercetărilor de specialitate; pentru că erudiţia sa în 
domeniul civilizaţiilor antice era copleşitoare, dar şi 
pentru că ştia să ridice rezultatele ştiinţifice la care 
ajungea la nivelul unor sinteze monumentale şi al 
unor concluzii de ordin metodologic şi, mai ales, 
moral-filozofic. Pârvan este unul dintre cei mai iubiţi 
părinţi spirituali ai strălucitelor generaţii de 
intelectuali români afirmate în perioada 
interbelică”. 

După prezentarea contribuţiilor în domeniu ale 
unor lingviști ca Haralambie Mihăescu, G. Ivănescu, 
Ion I. Russu, Grigore Brâncuş, Ariton Vraciu şi 
Cicerone Poghirc, autorul Tratatului apreciază că un 
moment decisiv în studierea literaturii dacoromane îl 
reprezintă opera marelui filolog clasicist şi teolog 
ortodox loan G. Coman (1902-1987), a cărui 
fundamentală sinteză Scriitori bisericeşti din epoca 
străromână (1979) „a fost pregătită în timp prin 
acumularea treptată a numeroase surse documentare, 
date istorice şi interpretări, în lucrări dedicate 
culturii, civilizaţiei şi, îndeosebi, spiritualităţii 
noastre în secolele I-VI”. Contribuţii importante la o 
mai bună înţelegere a literaturii noastre în epoca 
dacoromană au adus, de asemenea, marii teologi Prof. 
Dumitru Stăniloae (1903-1993), Dr. Antonie 
Plămădeală Mitropolitul Ardealului, Dr. Nicolae 
Corneanu Mitropolitul Banatului şi Dr. Nestor 
Vornicescu Mitropolitul Olteniei. În partea finală a 
acestei Secţiuni sunt prezentate noile ediţii ştiinţifice 
realizate de savanţi precum clasicistul şi istoricul 
literar Gh. I. Şerban, contribuţiile realizate de Ștefan 
C. Alexe, Nicolae Chiţescu şi loan Rămureanu; 
studiile lui Gheorghe I. Drăgulin despre viaţa şi opera 
Sfântului Dionisie Smeritul şi Areopagitul, precum şi 
cele ale altor specialişti precum: Dr. Aloisiu I. Tăutu, 
Alexandru Elian, lon Barnea, Emilian Popescu, 
Adrian I. Rădulescu, Gheorghe Moisescu, Ștefan 
Lupşa, Alexandru Filipaşcu, Mircea Păcurariu, 
Răzvan 1. Theodorescu, Mihai Gramatopol și 
Constantin Preda. 

Prezentând Epoca literară dacoromană în 

perspectivă socio-istorică, Secţiunea III tratează mai 
întâi unele aspecte conceptuale şi metodologice ale 
cercetării în domeniu precum: metoda istorică şi 
valoarea estetică, metoda sociologică şi profilul 
artistic-spiritual al scriitorilor, cât şi aspecte ale 
evoluţiei demografice, contribuţia instituţiilor la 
înflorirea literaturii dacoromane, armata — cea mai 
puternică instituţie a epocii, unităţile militare romane 
formate din etnici traco-geto-daci, împărați romani 
de origine etnică traco-geto-dacică. Pornind de la 
premisa că orice abordare a realizărilor literare 
impune o evaluare adecvată a raporturilor complexe 
dintre texte şi contextul lor, domnul prof. Mihail 
Diaconescu analizează contextul socio-militar şi 
socio-spiritual al literaturii dacoromane, prezentând 
creaţiile lirice epigrafice dedicate legionarilor romani, 
text şi context în actele martirice, evoluţii spirituale şi 
context militar, rolul flotei militare şi comerciale 
romane de la Dunărea de Jos şi de pe litoralul vestic 
al Mării Negre în viaţa locuitorilor de aici în secolele I 
— VI, oraşele, câteva aspecte ale integrării unor 
migratori în societatea dacoromană, consecinţele 
literare ale integrării şi asimilării unor migratori în 
societatea dacoromană ş.a. 

Intitulată Literatura getică, Secţiunea IV discută 
speciile lirice (oda, imnul, peanul, epoda, cântecul 
erotic, bocetul ş.a.) și speciile epice (legenda şi mitul). 
În cadrul aceleiaşi Secţiuni se discută despre 
literatura cultă din epoca romană, respectiv despre 
regele poet Cotys I şi Ovidiu, poetul surghiunit la 
Tomis între anii 8 — 18 d.Hr. Tot aici sunt analizate 
aspecte ca: receptarea ideilor literare în cetăţile din 
Dacia Pontică (Seytia Minor), abordarea intrinsecă şi 
extrinsecă a textelor în şcolile din Dacia Romană, 
preocupările retorice şi dialectice în epoca 
dacoromană, confruntări teoretice legate de Cuvânt 
(Logos, Verbum), clasificarea unor specii lirice 
întreprinsă de Sfântul Niceta de Remesiana ș.a. 

Secţiunea V analizează autorii păgâni de la 
începutul erei creştine, dl. Prof. M. Diaconescu 
realizând o încercare de reconstituire biografică a 
juristului Gaius Noster, primul autor cult pe care 
spaţiul etnic dacoroman l-a impus în literatura şi 
cultura antică. Deşi în diverse culturi europene i-au 
fost dedicate sute de lucrări de sinteză şi mii de 
contribuţii parţiale, autorul Tratatului arată că figura 
lui Gaius Noster „rămâne în continuare oarecum 
enigmatică. Tocmai de aceea se şi vorbeşte de o 
enigmă Gaius”. O altă personalitate reprezentativă 
a culturii noastre păgâne din epoca dacoromană este 
memorialistul şi geograful Aethicus Histricus, 
neguţător, navigator şi scriitor, născut la Histria, în 
Dacia Pontică, în a doua jumătate a sec. al IV-lea. 

Mult mai amplă, Secţiunea VI, având titlul 
Începuturile literaturii creştine, vorbeşte despre 
prezenţa şi activitatea misionară a sfinţilor Apostoli 
Andrei, Pavel şi Filip în ţinuturile getice; despre actul 
martiric, o formă literară caracteristică pentru cultura 

noastră în epoca dacoromană. În acest context, 
autorul relatează despre actele martirice ale Sfinţilor 
Epictet şi Astion de la Halmyris, Irineu de la Sirmium, 
Dasius de la Axiopolis, Emilian de la Durostor şi Sava 
de la Buzău. Pe baza analizei surselor istorice şi a 
dovezilor arheologice, autorul relevă că, în secolul al 
IV-lea, în satele şi cetăţile dintre Carpaţii Meridionali 
şi Dunăre, inclusiv în regiunea Buzău, numită de 
migratorii vizigoți Caucaland, se desfăşura o intensă 
viață creștină. Intensitatea vieţii creştine din Gothia 
Romana în a doua jumătate a secolului al IV-lea 
dovedeşte că satele şi cetăţile de aici au fost 
evanghelizate cu mult înainte. 

Secţiunile VII şi VIII din tratat sunt consacrate 
prezentării şcolilor literare din perioada dacoromană 
şi personalităţilor care le-au ilustrat. Autorul arată că 
„operele produse de Şcoala Literară de la Tomis şi de 
Școala literară de la Dunărea de Jos, la care se 
adaugă numărul important al biografiilor 
exemplare cunoscute sub numele de acte martirice 
indică, în perspectiva istorică, amploarea şi 
diversitatea activităţii literare desfăşurate în cultura 
noastră în ultima parte a epocii dacoromane 
(străromâne), respectiv la începutul Evului Mediu”. 
Școala literară de la Tomis este reprezentată de 
personalități ca Sfântul Bretanion Episcopul 
Tomisului, Sfântul Theotim I Filosoful Episcopul 
Tomisului, Sfântul Ioan Cassian, Episcopul Ioan de 
Tomis, Sfântul Dionisie Smeritul şi Areopagitul 
(Dionysius Exiguus, Sfântul Dionisie Areopagitul, 
Pseudo Dionisie Areopagitul), loan Maxentius, 
Leontius Byzantinus, una dintre marile personalităţi 
ale culturii europene, teologul kenozei şi al 
enipostazierii, polemist, fondatorul Scolasticii, şi 
Mitropolitul Valentinianus de Tomis. În epoca sa 
(începutul secolului al VI-lea — începutul celei de-a 
doua jumătăţi a secolului al VI-lea), acesta din urmă a 
fost una dintre cele mai importante personalităţi ale 
culturii dacoromane şi ale Ortodoxiei. Școala literară 
de la Dunărea de Jos este reprezentată de scriitori 
precum Episcopul Laurentius Mellifluus de Novae, 
Sfântul Niceta de Remesiana, muzicolog şi teoretician 
literar, teolog, ortodox, autorul capodoperei lirice a 
literaturii dacoromane — imnul Te Deum laudamus, 
comparabil cu poemul eminescian Luceafărul, 
Sfântul Martinus de Bracara şi istoricul got romanizat 
Iordanes. Din numeroasele judecăţi de valoare 
formulate de autorul tratatului, cu privire la scriitorii 
din Școala literară de la Dunărea de jos, am reţinut 
pe cele referitoare la Sfântul Niceta de Remesiana 
(născut la Remesiana, în Dacia Mediterranea pe la 
338/340 — a murit după anul 420, probabil tot la 
Remesiana): „Dac prin origine, creştin ortodox cu 
sufletul, roman prin cultură şi prin latina operei pe 
care ne-a lăsat-o, Sfântul Niceta exprimă specificul 
etnic şi spiritual românesc în datele sale 
fundamentale şi permanente”. Capitolul dedicat 
Școlii literare de la Dunărea de Jos se încheie cu 

prezentarea câtorva autori eterodocşi: Auxentius 
(Mercurinus) de Durostorum, Palladius de Ratiaria, 
Maximin, Secundianus de Singidunum. O prezentare 
succintă este dedicată şi lui Germinius de Sirmium, 
un eterodox revenit la Ortodoxie. 

Secţiunea IX din tratat are caracter analitic şi 
cuprinde comentarii asupra operelor literare 
dacoromane ca surse pentru cercetările de istoria 
limbii române. Autorul tratează şi unele aspecte ale 
stilului şi diverse constatări cu privire la valorile 
expresive ale limbii latine creştine utilizate în 
scrierile autorilor dacoromani, ajungând la concluzia 
că „diversele aspecte ale latinei bisericeşti utilizate în 
operele scriitorilor dacoromani ne ajută să înţelegem 
importante aspecte ale limbii române, îndeosebi ale 
lexicului ei creştin. Având un caracter rezumativ, 
ultima secţiune a cărţii evidenţiază valoarea de 
patrimoniu a literaturii dacoromane. Autorul 
consideră că, dintre numeroşii scriitori dacoromani, 
cei mai importanţi au fost geograful păgân Aethicus 
Histricus, Sfiinţii Ioan Cassian, Niceta de Remesiana, 
Dionisie Smeritul și Areopagitul (Dionysius Exiguus; 
Dionysius Areopagita), precum şi marele teolog 
Leontius Byzantinus, o personalitate a cărui operă 
este deosebit de activă în teologia creştină 
contemporană (ortodoxă, catolică, protestantă). 

În concluzie, domnul prof. Mihail Diaconescu 
subliniază faptul că „operele scriitorilor teologi 
dacoromani au contribuit în mod decisiv la 
realizarea identității româneşti în perioada 
migrațiilor, respectiv la începutul Evului Mediu” şi 
că acestea sunt un capitol important al istoriei noastre 
literare. În susţinerea consideraţiilor sale, autorul 
aduce argumentele a numeroşi istorici, teologi, 
filologi, filosofi, logicieni, care sunt convinşi că epoca 
literară dacoromană este începutul culturii româneşti 
vechi şi un prim capitol al literaturii noastre. În 
concluzie, ne raliem întrutotul opiniei avizate a 
academicianului Alexandru Surdu, care aprecia că 
„monumentala lucrare Istoria literaturii 
dacoromane de Mihail Diaconescu este o contributie 
fundamentală la edificarea istoriei noastre 
spirituale”. Dovedind o pilduitoare perseverenţă şi 
putere de muncă în realizarea proiectelor de 
restabilire a adevărului privind începuturile literaturii 
noastre, domnul profesor Mihail Diaconescu s-a 
afirmat totdeauna ca un militant neabătut în slujba 
valorilor noastre identitare. Prin opera epică, 
teoretico-estetică şi istorico-literară pe care a edificat- 
0, domnul profesor Mihail Diaconescu se situează la 
înălțimea celor mai importante înfăptuiri ale culturii 
române şi europene. 


* Articolul a mai fost publicat în ziarul Lumina, 
Ediţia Naţională, Ziarul Lumina este parte integrantă 
a Centrului de Presă Basilica al Patriarhiei Române, 
Seria Naţională, Bucureşti, anul XIII, Nr. 34 (3626), 
sâmbătă, 11 februarie 2017, pp. 4-5. 

107. AG-lI-m-A-13410/ 
Biserica de lemn „Cuvioasa 
Paraschiva”! Str. Doja 
Gheorghe 41, în incinta 
Universităţii Pitești/ 

Biserica, datată 1627, este 
construită din bârne de lemn, 
îmbinate "coadă de rândunică”, cu 
pridvor pe stâlpi sculptați, turn- 
clopotniță cu pronaos și absida 
altarului poligonală, provenită din 
satul Fâlfani, comuna Stolnici, jud. 
Argeș, restaurată și mutată pe 
actualul amplasament în 1996 

















116. AG-ll-m-B-13416/ Biserica 


Ilie”, a Cojocarilor/ Str. Fraţii 


Golești 1/ 1828 








